Datasets:

alayaran

/

bodo-news-headline

like 0

क'कराझार , नवेम्बर 21 : क'कराझार जिल्लानि सेरफांगुरि ओनसोलाव ट्राक सावनाय आरो मानसि बुथारनाय जाथायजों लोब्बा थानाय सा 10 दुलाराय राजबंसि फरायसा आफादनि सोद्रोमाफोरखौ क'कराझार पुलिसआ खाबाय । बिथांमोनहा उट्टर प्रदेस हादोरसानिफ्राय फैबाय थानाय साद्दाम हुसेन मुंनि सुबुंखौ दिनै फुंआव बुथारदों आरो गुबुन सा 3 सुबुंफोरखौ गोब्राब जखम खालामदों । खौरां मोन्नाय बादिब्ला UP - 25 AT - 6390 ट्राक गारिखौ सनदेह' गोनां बन्द' हेफाजाब होगिरिफोरा दिनै फुंआव सावनानै सेव हांगार खालामो । जाथायजों लोगोसे सासे सुबुंआ जिउ गोमायो आरो गुबुन साथाम सुबुंआ गोब्राब जखम जायो । जखमजानाय सुबुंफोरखौ पुलिसफोरा देहा फाहामसालिसिम दैथायहरो । मखनो गोनांदि , थांनाय 19 आरो 20 नवेम्बरखालि दुलाराय कछ - राजबंसि फरायसा आफाद , दुलाराय आसाम कछ - राजबंसि लाइमोन सनमिलनी आरो दुलाराय कछ - राजबंसि सनमिलनी आफादफोरा 48 घन्टा बन्द' होनानै बड'लैन्ड टेरिटरियेल काउनचिउखौ दाफामफिन्नानै इउनियन टेरिटरियेल काउनचिल दाफुंनाय नंखाय रादाबखौ लानानै बेरेखा खालामदोंमोन , जायनि जाहोनाव बेफोरा जाथाया सोमजिनो मोनदों ।

सेरफांगुरि जाथायजों लोब्बा थानाय सुबुंफोरखौ पुलिसआ खाबाय

गुवाहाटी , नवेम्बर 23 : कामरुप जिल्लानि आग्याटुरिआव थानाय स्टेट बेंक अव इन्डीयानि दाद्रा दालाइ बेंकनि मावखआव बेंक मेनेजार हिसाबै मावबोगासिनो थानाय जुनु चर्माखौ गावथाग्रा सा 3 दायनिगिरिफोरखौ कामरुप पुलिसआ दिनै हाज' होन्नाय ओनसोलनिफ्राय खानो मोनो । दायनिगिरि बिथांमोनखौ अरुप दास ( गुबै दायनिगिर ) , अजन्ता कलिथा , आरो फुजा दास ( हेफाजाब होगिरि ) होन्नानै सिनायथि मोन्नाय जायो । कामरुप जिल्ला पुलिसनि लोगो SP सन्जय सायकिया बिथांआ सेंन्टिनेलनि खौरांगिरिनि सिगांआव बुङोदि , " गावथारनाय जाथायजों लोब्बा थानाय दायनिगिरिफोरखौ जों संदान्नानै सा 3 खौबो खानो हाबाय , ब्रिहस्पथिबारनि मोनायाव सासेखौ खानो हादों आरो गुबुन सानैखौ दिनै फुंआव खानो हाबाय " होन्ना बिथांआ बुंबावो । पुलिस बिफानिफ्राय खोरां मोन्नाय बादिब्ला गावथारग्राखौ गुबुन सासे बेंकआव मावगिरिआ हायार खालामनानै गावथारनो बिथोन होदोंमोन । हायार खालामग्रा बिथांखौ साद्दाम आलि होन्नानै मिथिनाय जायो । बिथांआ बेंकनिफ्राय कौटी - कौटी रां जाख्लदोंमोन जायनि थाखाय बेंकमि मावगिरि जुनु चर्मा बिथांखौ एबा बेंक मेनेजारखौ गावथारदों । खौरां मोनबावनाय बादिब्ला बेंक मेनेजार , जुनु चर्मा बिथांआ रां जाख्लनायफोरनि सायाव नायबिजिरगासिनो दंमोन , जायनि थाखाय साद्दाम आलि बिथांआ जुनु चर्माखौ गावथानो थाखाय हायार लानानै गावथारहोयो । मखनो गोनांदि , जुनु चर्मा बिथांखौ गुवाहाटी नोगोरमानि साखाथिआव थानाय आग्याटुरिआव थांनाय 9 अक्टबरखालि बेलासि समाव दुथांफोरा गंनै मटर बाइकजों फैनानै जायगायावनो गावथारदोंमोन । बिथांमोनहा गारिनि किर्किखौ सिफायनानै जुनु चर्मानि गोदोनायाव गावदों आरो जायगायावनो जिउ जोबदों होन्ना पुलिस बिफान्निफ्राय फोरमायबावो ।

स्टेट बेंकनि मेनेजारखौ गावथारनाय सा 3 दायनिगिरफोरखौ खाबाय

गुवाहाटी , नवेम्बर 22 : दिउटि होफुनाय समावनो , गुवाहाटी सरकारि रेलवे पुलिसआ ( GRP ) दिनै फुंनि 7 रिंगायाव ( ब्रिहस्पथिबार ) नं 12423 राजधानि एक्सप्रेस रेल गारिनि कोच - A / 4 आरो 16 नं सिटनिफ्राय 15 किलग्राम गान्जाखौ मोन्नो हायो । GRP आ सनदेह' खालामनाय बादिब्ला बे फेग्रा मुवा एबा गान्जाखौ नागालैन्डनि डिमापुरनिफ्राय लाबोनाय जादोंमोन । बेजों लोब्बा थानाय 28 बोसोर बैसोनि के . के रियांगखौ सनदेह' खालामनानै खायो । मिथिनो मोन्नाय बादिब्ला दायनिगिरि रियांग बिथांआ दिल्ली फारसे आगान सुगासिनो दंमोन । मखनो गोनांदि , रियांग बिथांआ मनिपुर हादोरसानि सेनापटि जिल्लानि सिङाव थानाय माराम बाजार पुलिस थाना आरो गामिनि थागिरि कालुबा माराम सागंबामनि फिसाज्ला होन्ना मितिनाय जायो । बे जाथायखौ लानानै बिथांखौ पुलिस केस थिसन्नाय जायो आरो सोंनाय फिन्नाया सोलिगासिनो दं होन्ना मिथिनो मोनबावनाय जायो । https : / / youtu . be / o8TNvDRSjQI

गुवाहाटीआव रेलवे पुलिसआ 15 कि . ग्रा . गान्जा हमदों , सासे सुबुंखौ खायो

गुवाहाटी , नवेम्बर 24 : दिनै कर्नाटका हादोरसायाव गंसे बास गारिआ दैनि नालायाव गोग्लैनानै गासै सा 25 सो सुबुंफोरनि जिउ खहा जायो । नाथाय दावबायारि बिबाननि बिगोमाफोरनि गोसोआव सनदेह' सोमजिदोंदि गासै सा 30 निफ्राय 35 सो सुबुंफोरा प्रायभेट बास गारिजों दावबायगासिनो दंमोन । थैनाय सुबुंफोरनि गेजेराव आयजोफोर आरो उन्दै उन्दै गथसाफोरबो दंमोन होन्ना मिथिनो मोन्नाय जायो । बे दुखुनांथाव जाथाया बंगालरनिफ्राय 105 कि . मि . गोजान मान्डिया होन्नाय ओनसोलाव सोमजिदों । पुलिस बिफान्निफ्राय खौरां मोन्नाय बादिब्ला प्रायभेट बास गारिनि सालायगिरिआ कन्ट्रल खालामनो हास्लाबैआव मोनसे दैनि नालायाव गोग्लैलांदों । बास गारिनि दर्जा खिर्किफोरा बन्द' थानायलाय गोबां दावबायारिफोरा कार्गनो हायाखै आरो बास गारिआ दैआव गोग्लैनाय लोगो लोगो थाबैनो गोदोलांदों होन्ना मिथिनो मोनबावनाय जायो । खाथिनि फोथाराव आबाद मावबायथानाय माखासे आबादारिफोरा जाथायनि सोमोन्दै मिथिनाय लोगो लोगो मावनाय दांनायखौ दोनथनानै दैआव गोदोनाय बास गारिनिफ्राय दावबायारिफोरखौ रैखाथि होनायाव नांथाबदोंमोन आरो माखासे सुबुंफोरखौ रैखाथि होनो हादों होन्ना मिथिनो मोन्नाय जायो । लखेल ओनसोलनि सुबुंफोरनिफ्राय मिथिनो मोन्नाय बादिब्ला बास गारिआ सानसु समनि 12.25 रिंगासोआव दैआव गोग्लैलांदों । बिथांमोनहा जयैनो बास गारिखौ दिरुंजों खानानै दैनिफ्राय बोखोनो नाजादोंमोन । जिउ गोयै थैनाय सुबुंनि देहाफोरखौ बास गारि सिंनिफ्राय एबा दैनिफ्राय बोखांनानै बोरिआव दोन्नाय जादों होन्ना मिथिनो मोनबावनाय जायो । कर्नाटकनि गिबि मनट्री HD Kumaraswamy बिथांआ मान्डियानि लोगो मनट्री आरो डिपुटी कमिचनार बिथांमोनखौ जाथाय जानायनि खौरां मोन्नाय लोगो लोगो जाथाय थिलिआव थांनानै राखाथि होनो खावलायहरो । बिथांआ बुङोदि - " बास सालायगिरिआ गारिखौ मोजाङै सालायाखैमोन होन्ना आं फोथायो . . . . जों जाथायनि जाहोनखौ दिहुनगोन "

कर्नाटका हादोरसायाव बास जाब्रबथायजों सा 25 सुबुंनि जिउ खहा

गोदान दिल्ली / गुवाहाटी , नवेम्बर 24 : बुहुमनां बक्सिं सेम्पियनसिबआव खनबा देरहासार जाबोनाय मेरि कम बिथांआ दिनै गोदान दिल्लीआव जानाय 6 थि बुहुमनां बक्सिं सेम्पियनसिब AIBA आयजोफोरनि बादायलायनायाव इउक्रायननि हाना अकाटाखौ 48 के . जि गेलेनायाव 5.0 आव फेजेन्नो हायो । गेलेनायनि उनाव मेरि कम बिथांआ बुङोदि , " गिबिआवनो आं आंनि लोगोफोरखौ साबायर जासियो , जाय बिथांमोनहा आंनि गेलेनायखौ नायनो फैदों आरो हेफाजाब होनो फैदों , दिनै आं इसे घाब्रायदों , मानोना Olympic Games नि थाखाय रावबो केटगिरिआव गैया , दिनै नोंथांमोनि आन्नाय आरो हेफाजाब होनायाव 2020 माइथायाव जानो गोनां Tokyo Olympics नि थाखाय सायखजाबाय । ब्रै बोसोर सिगां आं सायखजायाखैमोन , आं दासिमबो अजनखौ बारायनानै लानो हायाखै " होन्ना बिथांआ बुङो । " नोंथांमोनि अन्नाय आरो हेफाजाब होनायनि थाखाय गोजोन्नाय थाबाय , आंहा नोंथांमोनो होनो थाखाय जेबो गैया नाथाय हादोरनो आं सनानि मेडेल होयो , आं 2020 माइथायनि Tokyo Olympic आवबो सनानि मेडेल मोनबोगोन होन्ना मिजिंथिदों " बिथांआ बुंबावो । सा - सान्जा ओनसोलनि बक्सिं गेलेगिरि मेरि कम बिथांआ फारि फारि इउक्रायननि हान्ना अकाटाखौ फेजेन्नानै मुलुगनि जारिमिनाव आयजोफोरनि 48 के . जि गेलेनायाव 6 थि चेम्पियनसिव आव थानो हायो ।

मेरि कमआ 6 थि बुहुमनां बक्सिं सेम्पियनशिवआव देरहानो हायो

सामुगुरि / गुवाहाटी , नवेम्बर 26 : नगांव जिल्लानि सामुगुरि ओनसोलाव थानाय कामुवामारि गामिआव माखासे सिनायनो मोनै सुबुंफोरा सांनै कंग्रेज दोलोनि बिजाथि फारियै - फारिदा काथुन आरो नास्रिन काथुन बिथांमोनि गं 3 गारिखौ बुफायनानै दोनो । बिथांमोनहा बिसायखथि सांग्रांथि मेल लाखांनायनि मोनायाव रबिबारखालि मोनायाव बे खामानिखौ मावदों होन्ना मिथिनो मोनो । गंसे गारिखौ नं AS 01J 2020 होन्नानै मिथिनो मोन्नाय जायो । खौरां मोन्नाय बादिब्ला सिनायनो मोनै दुथांनि हान्जाया गंनै गारिखौ नोजोर होनानै अन्थाय खुबैदों आरो गारिखौ सिफायदों । मिथिनो मोन्नाय बादिब्ला फैगौ पन्चायतनि बिसायखथिआव फारिदा काथुन बिथांआ गाव पन्चायतनि आफादगिरिनि मासिआव बिजाथि थिसनदों आरो नासिर राथुन बिथांआ आन्चलिकनि मेम्बारनि मासिआव बिजाथि थिसनदों । बेबादियैनो , गुबुन मोनसे जाथायाव , माखासे सिनायनो मोनै सुबुंफोरा बादिगांव ओनसोलाव गंसे इन्डिका गारिखौ सिफायदों आरो गारि सालायग्राखौ बुग्लुं बुसि खालामदों । खौरां मोन्नाय बादिब्ला नं AS 01AH 3419 गारिआ पन्चायत बिसायखथिनि थाखाय सांग्रांथि मेल लाखांनायनि उनाव थांगासिनो दंमोन । बेफोर थासारि आरो जाथायखौ नोजोर होनानै सामुगुरि पुलिस थानानिफ्राय पुलिसनि हान्जाया जाथाय थिलिआव थाङो आरो दसेनि थाखाय गोजोन खालामो । मोन्नैबो जाथायखौ नोजोर होनानै कंग्रेज दोलोआ लकेल बिजेपिनि माखासे सोद्रोमाफोरखौ सनदेह' खालामनानै सोंकारियो आरो सामुगुरि पुलिस थानायाव पुलिस FIR थिसनो । मखनो गोनांदि , हादोरसानि मोन 26 जिल्लाफोराव आरो मोन 14 चिभिल साब - डिभिझनफोराव पन्चायतनि बिसायखथिआ फैगौ डिसेम्बर दाननि 5 आरो 9 अक्टआव खुंफुंजागोन आरो 12 डिसेम्बरखालि भट सान्नाय हाबाफारिखौ लागोन ।

नगांव जिल्लानि सामुगुरिआव सिनायनो मोनै सुबुंआ गारिखौ बुफायदों

गुवाहाटी , नवेम्बर 23 : आसाम हादोरसानि दुलियाजाननि थागिरि सासे लाइमोनखौ चान्डमारि पुलिसआ बेंगलरनिफ्राय खानो हायो । बिथांआ गावनि गोसोथोनाय हिन्जाव लोगोनि नायजाथावै पोटोफोरखौ सुबुं सावस्रि एबा शसियेल मेडिया जेरै 'Facebook Messenger' आरो 'Facebook' फोसावनानै होदोंमोन । दायनिगिरि बिथांआ हिन्जाव लोगोखौ गावनि बडिगार्ड बायदि सुबुं सावस्रिनि गेजेरजों फोसावनानै गोगानानै लादोंमोन । खौरां मोन्नाय बादिब्ला , दायनिगिरि रहित सर्मा बिथांआ दुलियाजान ओनसोलाव थानाय 2 नं टापा बस्तिनि थागिरि होन्नानै सिनायथि मोन्नाय जायो । बिथांआ थांनाय दानाननिफ्राय बेंगालराव खामानि मावगासिनो दंमोन होन्ना मिथिनो मोन्नाय जायो । पुलिस बिफान्निफ्राय खौरां मोनबावनाय बादिब्ला बिथांआ हिन्जावसाजों सोमोन्दोआव दंमोन आरो गोबां समावनो हिन्जावनिफ्राय रां लादोंमोन आरो हिन्जावनि खहा खालामदोंमोन होन्ना फोरमायबावो । नाथाय जेब्ला इसे गेंग्रें - गुंग्रुं जायो अब्ला सर्मा बिथांआ हिन्जावसानि नायथावजायै पोटोफोरखौ सुबुं सावस्रिआव फोसावनायजों लोगोसे थं आरो जानबुंनि नाम्बारफोरखौबो फोसावनानै होदोंमोन । जाथायनि उनाव हिन्जावसानि नखरनि सुबुंआ बिथांनि बेरेखायै गुवाहाटी चान्डमानि पुलिस थानायाव FIR होयो आरो लोगो लोगोनो चान्डमारि पुलिसआ बेंगालर फारसे रावना होलांनानै बिथांखै 19 नवेम्बर 2018 आव बेंगालरनिफ्राय हमनो हायो । बिथांनि बेरेखायै IPC नि 294 / 507 दफानि आयेन बादियै 725 / 18 आव केस रेजिस्टार खालामो आरो IT Act नि आयेन बादियै R / S 66.67 आव केस थिसनबावो होन्ना मिथिनो मोन्नाय जायो ।

हिन्जाव लोगोनि पोटोखौ सुबुं सावस्रिआव फोसावनायनि दायाव दुलियाजाननि लाइमोन सेंग्राखौ पुलिसआ खायो

जाजिमुक , अक्टबर 25 : बुधबाराव जरहात जिल्लानि जाजिमुक ओनसोलाव थानाय टिवक होन्नाय जायगायाव हाग्रा रैखाथि बिफान्नि फरेस्ट गार्डफोरा हाग्रानि मैदेर फालोखौ होहरनो नाजानायाव जाब्रबथायनि जाहोनाव सासे सुबुंआ जिउ गोमा नाङो । जिउ गोमानांनाय सुबुंखौ हेमान्ट टामुलि होन्ना सिनायथि मोन्नाय जायो । खौरां मोन्नाय बादिब्ला जेब्ला फरेस्ट गार्ड हान्जानि सासे लोगोआ मैदेर फालोखौ रायपलजों गुलि गावनानै होहरनो नाजादोंमोन बे समावनो रायपलनि गुलिआ लोगोनाव नांनानै जायगायावनो लोगोआ जिउ गोमा नाङो होन्ना मिथिनो मोन्नाय जायो । जाथायनि जाहोनखौ सान्नानै लानाय जादोंदि , फरेस्ट गार्डफोरा सम बार्गनाय एबा गोजाम गोजाम माराम खाफबनाय रायपलफोरखौ बाहायनांनायनि जाहोनाव टामुलि बिथांआ जिउ खोमानांगौ जायो । फरेस्ट गार्डफोर बाहायनाय हाथियारफोरा ब्लेंक पायार गांवनानै जाम जानाय जायनि जाहोनाव रायपलनि गुलिआ टामुलि बिथांनि मोदोमाव नांनानै जिउ गोमानांनायनि गुबै जाहोन होन्ना हाग्रा बिफान्निफ्राय फोरमायहरो । फारसेथिं दुखुनांथाव जाथाया बेल' नङा , बे बोसोरावनो सिगां सोनाब बेंगलनि आलिपुरदुवार जिल्लानि जल्दापारा हादोरारि हाग्रामायाव हाग्रानि मैदेरखौ होहरनो नाजानाय फरेस्ट गार्डनि हान्जानि सासे लोगोआ रायपलजों गावनायाव गावनि लोगोनि मोदोमाव नांनानै जिउ खोमानो गोनां जादोंमोन ।

फरेस्ट गार्डआ हाग्रानि मैदेरखौ होहरनो नाजानायाव लोगोजों जिउ खोमानाङो

गुवाहाटी , अक्टबर 26 : गुवाहाटीनि चेंन्ट्रेल बुरिउ अव इंनभेसटिगेसन ( CBI ) एबा जाथाय नायबिजिरगिरिनि गाहायखौ संबिजिरनि आयेन बेरेखायै मिरु सरकारा जबरजस्टीयै बोख्लायनायनि जाहोनाव आसाम प्रदेस कंग्रेज खमिटी राजखान्थि हान्जाया CBI नि मावख'आव धर्ना होनाय हाबाफारि बादियै नारेन्ड्र मोडी दैदेन्नाय सरकारखौ सोंखारिनायजों लोगोसे धर्बेंना होनानै बेंखनहोयो । चेंन्ट्रेल बुरिउ अव इंनभेसटिगेसनआ ( CBI ) मोनसे जौसिन नायबिजिरगिरिनि फसंथान , जायखिजाया आयेन बेरेखा खामानि मावनो लानायखौ माब्लाबाबो सहायथाव नङा APCC नि दैदेनगिरिफोर लोगोसे देबाब्राथा सायकिया , रिपुन बरा , बबिथा चर्मा , एकन बरा आरो गोबां दैदेनगिरिफोरा धर्ना होनाय हाबाफारिआव बाहागो लादोंमोन । " CBIनि मावख'आव आयेनखौ मानिआ लासे बेरेखायै गोदानै बोसोनगिरि एबा Director थिसनबाय " होन्ना कंग्रेज राजखान्थि दोलोआ बुङो । बारग गिबि मनट्री टरुन गगय बिथांआ बुङोदि , " मोडी सरकारा CBI नि बिफानखौ जानला मोनला बाहायगासिनो दं , बेखौ बिजेपिआ मिथिगौ " फैगौ पन्चायतनि बिसायखथिआव बिजेपि दोलोआ रांनि गोहो लानानै देरहागोन होन्ना बिथांआ सोंकारियो ।

गुवाहाटीनि चिबिआइ मावख'आव एपिचीची नि सेद्रोमाफोरा बेंखनदों

बिजना , मार्च 20 : , 3 थि लाइमोन एसिया एतलेतिक्स चेम्पियनस्व 2019 एबा 3rd Youth Asian Athletics Championship 2019 हादोरनांआरि गेलेनाय बादायज्लायनायाव सिन हादोरनि हं - खं आव बाहागो लाहैनानै देरहासार जानानै फैनाय अमब्रिका नार्जारि बिथांनो दिनै फुंबिलिआव दुवाराय बर' फरायसा आफादआ 10 रोजा दाननि अनसुंथाय गथायो । मिरु बर' फरायसा आफादनि नेहाथारि आरो बिजनी आन्चलिक एबसुनि बोसोनगिरि फनिन बर' बिथांआ बुङोदि , " मोनसे हारिखौ गोजौ फारसे लांनोब्ला आरो बुहुमाव मिथिसारहोनोब्ला साख्रि - बाख्रि , डक्टर - इंन् जिनियरफोर थायोब्लाल' जानाय नंआ , जोंनि गेजेरनिफ्राय गोख्रों गेलेगिरिफोराबो ओंखारबोनांगोन " । " गेलेनायनि आयदाया जेकियानो जायामानो , एतलेतिक्सआनो जा , जोलुर एबा फुदबलआनो जा एबा भोलिबलआनो जा , जेकियानो जाया मानो जोंनि गेजेरनिफ्राय गेलेगिरिफोरा ओंखारबोनांगोन होन्ना बिथां पनिन बर'आ बुंबावो । बिथांआ बुंबावोदि , " आसाम सरकारनिफ्राय हेफाज होयोब्ला मोजां जाहाथे गोरिब थाखोनि अमब्रिका नार्जारिआ गावनि रोंगौथिनिफ्राय नाथ्रोदनानै दोनजाया " । बिथांआ 17 बोसोर बैसोनि गेलेनायाव भारत हादोरनि जानानै गोलाव बारनाय एबा Long Jump बादायज्लायनायाव बाहागो लानानै ब्रन्जनि मेडेलखौ मोन्नो हादोंमोन । बिथांआ ब्रन्जनि मेडेलखौ मोनदोंब्लाबो गोजोन्नाय मोनाखै नाथाय फैगौ समफोराव बांसिनै नाजानानै गेलेनो खाबु मोनोब्ला हानायमानि नाजागोन आरो हादोरनि थाखाय सनानि मेडेलखौ लाबोगोन होन्ना बुङो । बिथांआ सिरां जिल्लानि सिङाव थानाय बर'बाजार ओनसोलनि सिलबारि गामिनि थागिरि । बिथांनि बिफाया गुबैयै आबादारि आरो नखरखौ खस्त - म्सत सोलिबोगासिनो दं होन्नाबो मिथिनो मोन्नाय जायो । थारैनो बिथांनो रांनि हेफाजाब नांगौ । आसा खालामो बिथांआ हारि आरो हादोरनि थाखाय सानसेब्लाबो मुं लाबोनो हागोन ।

बर' फरायसा आफादआ अमब्रिका नार्जारिनो 10 रोजा दान होयो

बिजनी , अक्टबर 27 : चिरां जिल्लानि बिजनी पुलिस थानानि सिङाव थानाय चारिआलिनिफ्राय बल्लामगुरि आरो खैला - मैला थांग्रा लामायाव थानाय दै फाग्लानि सायाव थानाय दालांआ बायनानै गंसे ट्राकआ दैआव गोग्लैलाङो । ओनसोलनि सुबुंफोरनिफ्राय खैरां मोन्नाय बादिब्ला AS - 01 CC 6719 ट्राकआ जेब्ला इटा लानानै बल्लामगुरि फारसे थांगासिनो दंमोन बे समावनो ब्लामगुरि दाद्रिपारायाव थानाय दालांनिफ्राय ट्राखजों लोगोसे गारिआव थानाय साब्रै सुबुंआबो गोग्लैफायो । गोग्लैनाय साब्रै सुबुंफोरनि गेजेराव सासेआ हारा बायो आरो साथामआ गोब्राब जखम जायो होन्ना मिथिनो मोन्नाय जायो । जखम जानाय सुबुंफोरखौ खाथिनि बल्लामगुरि देहा फाहामसालिआव थिसन्नाय जायो होन्ना मिथिनो मोनबावनाय जायो । मख'नो गोनांदि बिटिची ओनसोलाव थानाय दाद्रिपारानि दालांखौ गोबाव समनिफ्रायनो RCC नि लुफुंनो थाखाय दाबि खालामबोबाय थादोंब्लाबो थांनाय बावैसो सिगांनिफ्राय लुफुंनाय खामानिआ सामु' मानबायनाय बायदि लासै लासै सोलिगासिनो दं होन्ना मिथिनो मोन्नाय जायो । बिजनीनिफ्राय बल्लामगुरि थांग्रा लामाया मोनसेजोबोर गोनांथार लामा , जाय लामाया बल्लामगुरि , खैला - मैला , खुमारसालि , बाथाबारि आरो मानास हादोरारि हाग्रामानि साखाथिआव थानाय गामिफोरखौ बे लामाजों थांनानै मोनहैयो । बेनिखायनो बे लामाखौ थाबैनो लुफुंनाया जोबोर गोनांथार होन्ना सासे गामिनि सुबुंआ बुङो ।

बल्लामगुरि दाद्रिपारायाव दलां बायनानै ट्राक गोग्लैदों

उड़िछा / गुवाहाटी , अक्टबर 27 : उड़िछा हादोरसानि देनखानाल ओनसोलाव थानाय कामालांगा गामिआव मा 7 हाग्रानि मैदेरफोरा मोब्लिब गोहो बोथाबजानायनि जाहोनाव खेबसेयैनो जिउ खोमानो गोनां जायो । गोजौनि मखनाय जायगाफोराव सानफ्रोमबो गोबां हाग्रानि मैदेरफोरा थांलाय फैलाय खालामो आरो थांनाय मोनायाव बे दुखुनांथाव जाथाया जायो होन्नानै मिथिनो मोन्नाय जायो । हाग्रा बिफान्नि लोगो नायसंगिरि सुदारसान पान्डा बिथांआ खौरांगिरिफोरनि सिगांआव बुङोदि , मोब्लिब गोहोजों बोथाबजानानै मा 7 हाग्रानि मैदेर थैनायखौ जों खौरां मोनदों , Field Officer आ जाथायखौ मिथिनो थाखाय जाथाय थिलिआव थांगासिनो दं " । हाग्रा बिफान्निफ्राय खौरां मोन्नाय बादिब्ला गासै मा 13 हाग्रानि मैदेर फालोआ थांगासिनो दंमोन , बे समावनो सा 7 मैदेरा मोब्लिब गोहोजों बोथाबजायो आरो मा 6 मैदेरफोरा बारग'लाङो । थैनाय मैदेरनि गोथै देहाखौ गुवार आबाद थिलिनि मोनसे फिसा दैनि लामायाव मोन्नाय जादों । गोदान रेल लामा बानायनायनि जाहोनाव मोब्लिब गोहोनि थारफोरखौ गाहायजों सोंनायनि जाहोनाव बे दुखुनांथाव जाथाया जादों होन्ना मिथिनो मोनो ।

मा 7 हाग्रानि मैदेरफोरा मोब्लिब गोहोजों बोथाबजानानै जिउ गोमानाङो

सिलचर , अक्टबर 27 : आसामनि सिलचर नोगोरमायाव थानाय सिलचर मेडिकल कॉलेज एन्ड हस्पिटालाव ( SMCH ) सासे गेरबोआव गथ' गोनां बिमाया जिउ गोमायो , नाथाय बिमाया जिउ गोमादोंब्लाबो बिथांनि गोर्बोनिफ्राय सासे हिन्जाव गथ गोरलैखौ दिहुन्नो हायो । बेफोरो जादों सिलचर देहा पाहामसालिनि रोंगथि गोनां फाहामगिरिफोरनि नाजानायाव । ब्रिहस्पथिबार बेलासिनि 5 बाजिसोआव 25 बोसोरनि गोर्बोआव गथ' गोनां रिंकि दासआ जोनोम होनो लागायाव जिउ गोमायो । लोमजानाय रिंकि दासआ 10 मिनिटनि उनावनो सहायनो हायैनि जाहोनाव जिउ गोमायो नाथाय जेब्ला सासे देहा फाहामगिरिआ बिथांनि गोर्बोनि गथखौ नायबिजिरो अब्ला मिथिनो मोनोदि गथ'आ गोथाङैनो दं , लोगो लोगो मितिनानै देहा फाहामगिरिआ बिमाखौ अफारेसन खालामनानै गोर्बोनि गथ'खौ जिउ गोनाङैनो दिहुन्नो हायो । गथ'आ दासान्दि मोजाङैनो दं होन्ना देहा फाहामगिरिआ मिथिहोयो ।

जिउ गैयि बिमाया हिन्जावसा जोनोम होदों

जयसागर , अक्टबर 11 : बुधबाराव जगदिस ब्रम्ह बिथांआ सिबसागड़ जिल्लानि बिसायखथि ( District Election Officer ) अफिसारनि बिबानखौ रुजुनबाय । बिथांआ सिबसागड़ बरपुकुरिपारआव थानाय जिल्ला बिसायखथि मावख'आव A . Doley बिथांनिफ्राय बिबानखौ लाबाय । मख'जाथावदि , जगदिस ब्रम्ह बिथांआ सिगांबो थिनसुकिया जिल्लानि जिल्ला बिसायखथि अफिसारनि बिबानखौ मावखांबाय ।

जगदिस ब्रम्हआ गोदान जिल्ला बिसायखथि अफिसार बिबानखौ रुजुनबाय

तेजपुर , अक्टबर 12 : दिनै आलादा राज्यो बड'लैन्डनि सोमावसारगिरि गान्ज , दुलाराय बर' फरायसा आफाद , नेसनेल डेमक्रेटिक प्रन्ट अव बड'लैन्ड ( पि ) , पिपल्स जयेन एक्सन कमिटि पर बड'लैन्ड मभमेन्ट आफादफोरनि बान्जायनायाव तेजपुर जिल्लानि हेम बरुवा गोजौ फरायसालिनि गेलेग्रा फोथाराव बड'लैन्ड दाबि खालामनानै सुबुं थुबुरमाया सोलिगासिनो दं । फरायसा आफादनि आफादगिरि प्रमद बर' बिथांआ गावनि बेसेनगोसा बिबुंथिखौ होनानै बर' फिसाफोरखौ गोजांस्रिउ होयो आरो आसाम सरकारा जोंखौ अनबोनो रोङाखै , जोंखौ आसामनिफ्राय बिदाय हो होन्ना बिथांआ आसम सरकारखौ खावलायदों । बे हाबाफारिआव रोजा रोजा बर'फिसाफोरनि आलादा राज्यो बड'लैन्ड बिग्रायारि सोद्रोमाफोरा बाहागो लांदों होन्ना खौरां मोन्नाय जायो ।

आलादा राज्यो बड'लैन्डनि दाबि

गलाघात , अक्टबर 12 : आसामनि कार्बि आंलं , नगांव आरो गलाघात जिल्लाफोरजों नांजाबनानै थानाय मुंदांखा माहारियारि काजिरंगा हाग्रामाखौ ब्रिहस्तथिबाराव दावबायारिफोरनि थाखाय बेखेवफिनबाय । खौरां मोन्नाय बादिब्ला बेखेवनायनि गिबि सानावनो गासै सा 150 दावबायारिफोरा जंगल एदभेन्सार एबा हाग्रामायाव दावबायदोंमोन बेनिनो सा 30 आ गुबुन हादोरनिफ्राय दावबायनो फैन्नाय होन्ना मिथिनो मोन्नाय जायो । बिथांमोनगा हाग्रामायाव मैदेरजों आरो जिप गारिजों दावबायदोंमोन होन्ना मिथिनो मोनबावनाय जायो । मखजाथावदि , काजिरंगा माहारियारि हाग्रामानि बागरि आरो कहरा रेन्जनि गेटखौ दावबायारिफोरनि थाथाय दसेनि थाखाय खुलिनाय जादों । फारसेथिं काजिरंगा हाग्रामाखौ बेखेवनायजों लोगोसे मरिगांव जिल्लानि पबिटरा हाग्रामा एबा Wildlife Sanctuaryखौबो एखे सानावनो बेखेवनाय जादों होन्ना मिथिनो मोन्नाय जायो । मिथिनो गोनांदि , बुहुमनि मादाव पबिटरा हाग्रामा एबा Wildlife Sanctuary आवनो बांसिन गान्दखौ मोन्नो हायो होन्ना मिथिनाय जायो । खौरांआव फोरमाइनाय बादिब्ला काजिरंगा माहारियारि हाग्रामानि Divisional Forest Officer ( DFO ) बानकिम चर्मा बिथांआ गिबि साननि बेखेवनायाव बाहाग लानानै हाग्रामायाव गिदिंदोंमोन होन्ना मिथिनाय जायो । गासै मा 17 हाग्रा बिफान्नि मैदेरफोरखौ दावबायारिफोरनो दावबायनो थाखाय हगारनानै होदोंमोन । चर्मा बिथांआ बुङोदि , थांनाय बोसोरनिफ्राय देग्राय बांसिन दावबायारिफोरा दावबायनो फैगोन मानोना जायगा सोलायग्रा दावफोरा ( Migratory Birth ) दावबायारिफोरनि गोसोखौ बोनो हादों , आरो जों माजासे बिलोनि जालामाफोरखौ बोखारनाय जादों जाहाथे दावफोरा बांसिन थानो जायगा मोन्नो हायो " होन्ना बिथांआ बुंबावो । थांनाय बोसोराव गासै सा 73.674 दावबायारिफोरा मुंदांखा हाग्रामायाव हाबफैदोंमोन बेनिनो गासै सा 5.748 दावबायारिफोरा गुबुन हादोरनिफ्राय फैदोंमोन आरो गासै 79.47 लाख रिभेनिउ एबा रां खामायनो हादोंमोन होन्ना मिथिनो मोन्नाय जायो ।

दावबायारिफोरनि थाखाय काजिरंगा माहारियारि हाग्रामाखौ बेखेवफिनबाय

गुवाहाटी , अक्टबर 29 : गुवाहाटी नोगोरमानि साखाथिआव थानाय जालुकबारि ओनसोलाव आयेन बेरेखायै बबेनिफ्रायबा फैनानै न'वुनानै थाफैनायफोरखौ कामरुप जिल्ला खुंथाया नोगोरमानि पुलिसनि होफाजाबाव दिनै गं 18 न'खरफोरनि न'फोरखौ सिफायनानै बोखारदों । फुंनि 8 Am रिगांसोनिफ्राय JCB नि हेफाजाबजों गासै सा 200 सो पुलिसफोरखौ लानानै जिल्ला खुंथाया बोखारनाय हाबापारिखौ 2 घन्टासोनि गेजेराव मावफुङो । मख'नो गोनांदि , न'फोरखौ सरकारनि हायाव लुनानै थादोंमोन जाय हाखौ सरायघाट दालांनि थाखाय होनाय जादोंमोन । बेयाव थानाय सुबुंफोरा आयेन बेरेखायै 20.25 बोसोरसो सिगांनिफ्राय 20 बिगासो सरकारि हाखौ आवग्रिनानै लाबोदोंमोन । जिल्ला खुंथाया बिथांमोनो थांनाय सुक्रबारखालि आयेनबादियै नटिस होनानै खौरां हरानाय जादोंमोन नाथाय बिथांमोनहा जिल्ला खुंथायनि खौरां हरनायखौ जेबो खेर - खेरायाखैमोन । जिल्ला खुंथायनि सासे मावफुं साद्रोमाया सेंटिनेलनि खौरांगिरिनि सिगांआव बुङोदि , जालुकबारिआव थानाय ड : भुपेन हाजरिका गोसोखांम काम्पाखौ समायना खालामनायजों लोगोसे गुवाहाटी नोगोरमाखौ समायना खालामनो थाखाय बे खामानिखौ मावफुंनाय जादों । फारसेथिं मोनसे होखारजानाय नखरनि सासे हिन्जावआ बुङोदि , " बेफोरबादि जों सानाखैमोन , जोंनो न'बां खहा जानायनि थाखाय रांआरि हेफाजाब नांगौ " होन्ना दाबि खालामो ।

कामरुप जिल्ला खुंथाया आयेन बेरेखा न' लुनानै थानायफोरखौ बोखारदों , गं 18 न'खरफोरा न' गैला

गुवाहाटी , अक्टबर 13 : गुवागाटी नोगोरमानि पेन्चि बाजारनि एमजि रोडआव दिनै फुंआव बमा बेरनानै गासै सा 4 सुबुंआ जखम जायो । जखम जानाय बिथांमोनखौ नोगोरमानिनो MMG देहा फाहामसालिआव थिसन्नाय जायो । बे जाथाया पुलिस खमिसनारनि मावखनिफ्राय 200 मिटार गोजानाव जायो । जखमजानाय बिथांमोनखौ काल्पाज्यति तालुकदार , टायपुद्दिन आहामेद , नारु दास आरो बिनिटा दास होन्नानै सिनायथि मोन्नाय जायो । खौरां मोन्नाय बादिब्ला आसाम पुलिसनि DGP खुल्दार सयकिया बिथांआ जाथाय थिलिआव थाङो आरो बुङोदि , जाथाया दुखुनांथाव मानोना बेफोरबादि फुजानि लाहार पाहार सोलिबाय थानाय समाव बमा बेरहोनाया मोजां जायाखै , नोगोरमायाव रैखाथि हान्जाफोरखौ गोख्रों खालामनांसिगोन । लोगोसे बिथांआ बुंबावोदि , जों बे जाथायनि फारसे जेबो सिरियै खौरां मोन्नाय जायाखै , नायबिजिरनायनि गेजेरजों मिथिनो मोन्नाय जागोन सोरनिबा हान्जाखौ बुंनो हानाया गोब्राब मानोना ओनसोलाव गोबां हान्जाफोरा जेंना खालामनो नाजाबोनायखौ नुनो मोनदों । फारसेथिं ULFA ( I ) आ दसेनि उनाव सिखार जाहरोदि बमाखौ बिथांमोनहा होदों ।

नोगोरमानि पेन्चि बाजाराव बमा बेरदों

ढाका , अक्टबर 29 : दिनै बांग्लादेस हादोरनि राजथावनि ढाकायाव थानाय स्पेसियेल कोर्ड एबा बिजिरसालिआ आगुनि बार्ग गाहाय मनट्री खालिडा जिया बिथांखौ 7 बोसोरनि थाखाय जोबथेसालिनि साजा फोसावो । बिथांनि फिसाय थैनायनि मुङाव बानायनाय charity fund खौ लानानै गावनि गोहोखौ जानला मानला बाहायदोंमोन होन्ना मिथिनो मोन्नाय जायो । खौरां मोन्नाय बादिब्ला बिथांआ जेब्ला बांग्लादेस हादोरनि गाहाय मनट्री जानानै दंमोन अब्ला बिथांआ Zia Charitable Trust Fund नि थाखाय $ 375.000 रां मिथिनो मोनै जायगानिफ्राय बुथुमदोंमोन । बिजिरगिरि Md Akhtaruzaman बिथांआ दिनै बेजों लोब्बा थानाय केसनि बिथोनखौ फोसावनानै होयो । मख'नो गोनांदि , बार्ग गाहाय मनट्री खालिडा जिया बिथांआ गुबुन केसनि जाहोनाव 5 बोसोरनि थाखाय जोबथेसालिआव दंखायो आरो 7 बोसोर दाजाबदेरबावनाय जायो । बार्ग गाहाय मनट्री , खालिडा जिया बिथांजों लोगोसे गुबुन सा 3 सुबुं जाय सुबुंआ मिथिनो मोनै जायगानिफ्राय रां थुबुर खालामदोंमोन बे बिथांमोनखौबो 7 बोसोरनि थाखाय जोबथेसालिनि साजा फोसावफायो होन्ना मिथिनो मोन्नाय जायो ।

बांग्लादेस हादोरनि बार्ग गाहाय मनट्रीखौ जोबथेसालिनि साजा

बिस्वानात चारियालि , अक्टबर 13 : बिस्वानात जिल्लानि साब्रै Biswanath Wildlife Division आव खामानि मावग्रा बिथांमोनो मुंदांखा फाइखि बान्थाखौ आसाम सरकारनि आबहावा आरो हाग्रा बिफाना गथायनानै होयो । हाग्रा एबा अरन होबथानायाव सानस हायै मोजां हाबा मावलांनायनि थांखाय 64 थि " Wildlife Week " फालिनायाव बिथांमोनो बान्थाखौ होयो । बान्था मोनगिरि साब्रै बिथांमोनखौ सा - काजिरंगा रेन्सनि रेन्जार प्रान्जल बरुवा , हाग्रा बिफानाव खामानि मावग्रा प्रान्जित हाजरिका , गौटम चक्रबर्टि आरो अजय दास होन्नानै सिनायथि मोन्नाय जायो । बिथांमोन्नो गुवाहाटी नोगोरमायाव थानाय स्रिमन्ट संकरदेव कलाकेट्रआव हाबाफारि लानानै गिबि मनट्री सर्बानन्द सनवाल बिथांआ बान्थाखौ गथायो ।

साब्रै हाग्रा बिफ्राननि सुबुंनो मुंदांखां फाइखि बान्था गथादों

दिपु , मार्च 20 : आसाम हादोरसानि सिङाव थानाय कार्बि आंलं गावखुंथाय काउनसिलनि गाहाय ( CEM ) टुलिराम रंगहांग बिथांआ मंगलबारखालि आलादा गावखुंथाय राज्यो दाबिखौ लानानै हादोरनि गाहाय मंत्री नारेन्ड्र मोडी बिथांखौ लोगो हमहैयो । नायनो गोनां बाथ्राया जाबाय , कार्बि आंलं गावखुंथाय काउनसिलनि गाहाय टुलिराम रंगहांग बिथांजों लोगोसे हादोरसा रां बिफाननि मंत्री हिमान्ट बिस्व सर्मा बिथांआबो रावना होलांफायो । खौरां मोन्नाय बादिब्ला बिथांमोनहा कार्बि आंलं आरो दिमा हासाव जिल्लाफोरनि थाखाय भारत संबिजिरनि 244 ( A ) दफायाव लिरनानै दोनजानाय आयेन बादियै आलादा राज्यो ( Autonomous State ) दाफुंनानै होनांगौ होन्ना हादोरनि गाहाय मंत्री नारेन्ड्र मोडी बिथांनो गोसोखांबिलाइ एबा Memorandum गथायदों । कार्बि आंलं गावखुंथाय काउनसिलनि गाहाय टुलिराम रंगहांग बिथांआ खौरांगिरिफोरनि सिगांआव बुंनाय बादिब्ला , बिथांजों लोगोसे काउनसिलनि माखासे दैदेनगिरिफोरा हादोरनि गाहाय मंत्री नारेन्ड्र मोडी बिथांखौ लोगो हमहैदोंमोन । गाहाय मंत्रीआ खोथा होनाय बादिब्ला आलादा राज्यो ( Autonomous State ) दाफुंनायनि दाबिखौ लानानै दान मोन 3 नि उन उन सावरायनो थाखाय मिरु सरकारा मोन्नैबो जिल्लानि सोद्रोमाफोरखौ खावलायहरगोन । रंगहांग बिथांआ मिथिहोबावोदि , हादोरनि गाहाय मंत्रीजों सावारायखांनायनि उनाव गाहाय मंत्रीआ बिथांमोनो फोरमायदोंदि , जुदि फैगौ लख सभा बिसायखथि 2019 आव देरहासार जानो हागोन अब्ला कार्बि आंलं आरो दिमा हासाव जिल्लाफोरनि थाखाय फैगौ समफोराव हानायमानि हेफाजाब होगोन आरो आलादा गावखुंथाय हादोरसानि दाबिनि जेंनाखौ सुस्रांगोन । हादोरसा रां बिफाननि मंत्री हिमान्ट बिस्व सर्मा बिथांआबो गावनि मावख'नि टुयेटार एकाउन्टनि गेजेरजों सावरायनायनि फिथायखौ फोसावनानै होयो । बिथांआ लिरोदि , 'Today met Hon PM Shri Narendra Modi at his residence along with delegation of Karbi Anglong Autonomous Council . They acknowledged & praised PM for his huge contributions in development of North East & gave their wishes for upcoming Lok Sabha elections . ' https : / / twitter . com / himantabiswa / status / 1107958192963833856 कार्बि आंलं गावखुंथाय काउनसिलनि दोलोनिफ्राय MLA , ड : मेनसिं रंगपि , डिपुटी बुंथिगिरि रितेस इंगती , EM हरेनसिं बेय , मंगल सिंह टिमुंग , अमरसिं थिस' , दारसिंह रंगहांग , रिचार्ड टकबि आरो इलुइन टेरन ।

कार्बि आंलं गावखुंथाय काउनसिलनि गाहाय रंगहांग आरो हिमान्ट बिथांमोनहा आलादा राज्यो दाबिखौ लानानै गाहाय मंत्रीखौ लोगो हमहैदों

कालाइगांव , अक्टबर 13 : दुलाराय बर' आयजों जौगाखां आफाद ( ABWWF ) , दुलाराय बर' फारायसा आफाद ( ABSU ) आरो बर' साहित्य ' सभानि सोद्रोमाफोरा 7 अक्टबराव गोमोथावै दिमबेस्वर बर'खौ बुथारनाय जाथायखौ लानानै थार बिजिरनाय नांगौ होन्ना उदालगुरि जिल्लानि कालाइगांवआव गोजोन्नि हान्जा सुरो । बिथांमोनहा दायनिगिरिखौ थाबैनो खानानै साजा होनांगौ होन्ना दाबि खालामनायजों लोगोसे डिपुटी खमिसनारनो गोसोखां बिलाइ एबा मेमरेन्डाम जमा होयो ।

दिमबेस्वर बर'नि थार बिजिरनाय नागिरनानै गोजोन हान्जा सुरदों

गुवाहाटी , अक्टबर 16 : आसाम नाङैनो दुर्गा फुजा फालिनाया दिनैनिफ्राय जागायबाय । नोगोरमानि मोनफ्रोमबो फुजा मान्डबआव बिमा दुर्गानि मुसुखाखौ फजनाय नुनो मोन्नाय जादों । फुंनुफ्रायनो फुजानि थाखाय लाहार फाहार जानायखौ नुनो मोनदोंब्लाबो फारसेथिं गोबां सुबुंफोरा गान्नाय जोमनाय बायनायाव मुखुब जानायखौबो नुनो मोन्नाय जादों । मिथुनो गोनांदि महा सप्तामि फुजायाबो मंगलबारनिफ्राय जागायगोन ।

हादोरसायाव दुर्गा फुजा फालिनाया जागायबाय

लौखनोव / गुवाहाटी , अक्टबर 17 : उट्टर प्रदेस हादोरसा सरकारनि मावफारिया बादियै हादोरसानि सिङाव थानाय एलाहाबाद नोगोरमानि मुंखौ सोलायनानै प्रायागराज मुंनि गोदान बिमुं दोनबाय । बे मावफारियाखौ उट्टर प्रदेस हादोरसानि गिबि मनट्रीआ थांनाय केबिनेटनि मेलाव मुं सोलायनायनि थांखि लानानै फोसावनानै होदोंमोन । उट्टर प्रदेस सरकारनि सुबुं फोनांजाब नेहाथारि आरो देहा बिफान्नि मनट्री सिद्दार्टा नात सिंह बिथांआ बुङोदि , बे मावथांखिखौ एलाहाबाद नोगोरमायाव थानाय समायना जारिमिन , हारिमु आरो धोरोमखौ नोजोर होनानै लानाय जादों । , प्रायागराज बिमुंखौ गोदोनि हिन्दु बिजाबआव लिरनाय दं बिथांआ बुंबादों । गिबि मनट्री आदित्यनात बिथांआ बे मावफारियाखौ थांनाय सनिबाराव फोसावो आरो बेजों लोगोसे फैगौ जानुवारि दानाव 'Ardh Kumbh'खौबो फालिगोन होन्ना बिथांआ मिथिहोबावो ।

एलाहाबाद नोगोरमानि मुंखौ सोलायनानै ' प्रायागराज ' गोदान बिमुं दोनबाय

जागिरोड , अक्टबर 16 : मरिगांव जिल्लानि जागिरोडआव 57 बोसोर बैसोनि सासे आसाम पुलिसआ दिनै फुंनि 5 रिंगासोआव गावनो डिउटीनि थाखाय होनाय रायपलजों गावनानै गावनि बेसेनगोसा जिउखौनो फोजोबनानै लायो । बिथांखौ नगांवनि ननाय ओनसलनु थागिरि घानाखान्ट बरा होन्नानै सिनायथि मोन्नाय जायो । SP स्वापनिल देखा बिथांआ सेंन्टिनेलनि खौरांगिरिनि सिगांआव बुङोदि , " जों जाथायनि गुबै जाहोनखौ दिहुन्नो थाखाय नाजागासिनो दं , जिउ गैयि देहाखौ पस्ट मरटेमनि थाखाय दैथाय हरनाय जाबाय , जों दा जेबो बुंनो हाया , जेब्ला पस्ट मरटेमनु रुपोर्ट मोनगोन अब्ला बुंनो हागोन , गोथै देहाखौ जों न'सिम दैथाय हरनाय जाबाय " होन्ना बिथांआ बुंबावो । खौरां मोन्नाय बादिब्ला बिथांआ जुलि जाखांबायमोन आरो सासे गथ'बो दंमोन होन्ना मिथिनो मोन्नाय जायो ।

मरिगांव जिल्लायाव आसाम पुलिसनि सोद्रोमाया जिउ फोजोबना लादों

गुवाहाटी , अक्टबर 17 : नोगोरारि सोदांनाय बिल 2016 खौ बेरेखा खालामनो थाखाय असम गन' परिसदआ ( एजिपि ) जयेन पारलियामेन्टारि खमिटीनि ( जेपिची ) सोद्रोमाफोरखौ लोगो हमगोन । मख'नो गोनांदि , नोगोरारि बिल 2016 खौ लख' सभानि जथुमायाव 1955 माइथायनि नोगोरारि आयेन बादियै आपगानिस्तान , बांग्लादेस , आरो पाकिस्तान हादोरफोरनिफ्राय हिन्दु , सिक , बुद्दिस , जैन , पारसिस आरो क्रिस्तानफोरखौ भारत हादराव थागिरिनि मोन्थाय होनो नागिरदों । " जों माब्लाबाबो नोगोरारि सोदांनाय बिल 2016 खौ गनायनानै लाया , एजिपिनि दोलोआ साफ्रोमबो जयेन पारलियामेन्टारि खमिटीनि सोद्रोमाफोरखौ लोगो हमनो थाखाय थांगासिनो दं " होन्ना एजिपु दोलोनि गेदेमा दैदेनगिरि कमला कान्ट बिथांआ बुङो । एजिपि दोलोआ नोगोरारि बिल 2016 खौ गोख्रोङै बेरेखा खालामनानै फैगौ 23 अक्टबराव धर्ना होनायनि सुबुंगौमा लागोन होन्नानैबो बिथांआ बुंबावो । मख'नो गोनांदि , जेब्ला जयेन पारलियामेन्टारि खमिटीआ थांनाय मे दानाव नोगोरारि बिलखौ फोसावनो थाखाय आसाम आरो मेघालय हादोरसायाव हाबफैदोंमोन अब्लाबो एजिपि दोलोआ बेरेखा खालामदोंमोन आरो खनले खनले बुंनानै हुमखि होदोंमोनदि , जुदि बिलखौ आसाम आरो सा - सान्जा ओनसोलाव फोसावगोन अब्ला हादोरसायाव बिजेपि सरकारनि लोगो जानायखौ बोखावगोन । खौरां मोन्नाय बादिब्ला जयेन पारलियामेन्टारि खमिटीआ फैगौ 23 अक्टबराव गोदान दिल्लीआव नोगोरारि बिलखौ लानानै मिरु सरकारनि नखर मनट्री आरो एक्सथारनेल एफ्फेयार मनट्रीजों सावराय मेल खुंगोन ।

एजिपि दोलोआ जेपिचीनि सोद्रोमाफोरखौ लोगो हमगोन

गुवाहाटी , अक्टबर 15 : गुवाहाटी नोगोरमानि जालुकबारि पुलिस आउट पस्टनि बेन्दोंआव थानाय आसाम इंन्जिनियारिं सोलोंसालिमानि खाथिआव सासे हिन्जावसाया गावनि जिउखौनो फुख्रिआव बाज्रुमनानै फोजोबदों । खौरांआव फोरमाइहरनाय बादिब्ला ओनसोलनि सुबुंफोरा सन्देह खालामदोंदि जाथाया गोसो थोलाइनायाव फेलें जानायनि थाखाय हिन्जावसाया गावनि जिउखौ फोजोबना लादों । बे जायजों लोब्बा लानानै जाहिद आलि मुंनि सासे सुबुंखौ खानाय जादों होन्ना मिथिनो मोन्नाय जायो ।

हिन्जावसाया जिउ फोजोबना लादों

बंगाइगांव , अक्टबर 15 : रबिबाराव बांगाइगांव जिल्लानि गोदान बंगाइगांव रेल स्टेसनाव रेल लामानि पुलिसआ राजधानि एक्सफ्रेस रेलआव सानै हिन्जाव दावबायारिनिफ्राय 30 लाख रां हमनो हायो । गोदान बंगाइगाव GRP नि IC डि दास बिथांआ बुङोदि , " सिगांआव खौरां मोन्नानै राजधानि एक्सफ्रेस रेल गारिनि 3 थि AC खथानिफ्राय रांजों लोगोसे सानै हिन्जावखौबो हमनो हायो " । हमजानाय बिथांमोनहा फोरमाइनाय बादिब्ला बिथांमोनहा बे रांखौ गुबुननि थाखाय लानानै थांगासिनो दंमोन , जाय बिथांआ गंगाराम देहा फाहामसालिआव फाहामथाय होनायाव गोनांथि जादोंमोन । IC बिथांआ बुंबावोदि , " जों रांखौ लानानै Income Tax बिफान्नो गथायनाय जाबाय " हमजानाय दायनिगिरिफोरखौ सानैखौबो बरपेटा जिल्लानि भबानिपुर पुलिस थानानि सिङाव थानाय गलिया ओमसोलनि सेवालि दास टालुकदार आरो सनमनि दास होन्नानै सिनायथि मोन्नाय जादों ।

गोदान बंगाइगांवनि रेल स्टेसनाव रेल लामानि पुलिसआ 30 लाख रां हमदों

गुवाहाटी , अक्टबर 30 : कामाटापुर लिबारेसन अरगेनाइजेसन ( केएलअ' ) उटकारि हान्जानि बेरेखायै संदान्नाया सोलिफुगासिनो दं , बेबादिनो 27 आरो 28 अक्टबर 2018 नि मोनायाव संदान्नानै क'कराझार पुलिस आरो आर्मिआ सासे सोद्रोमाखौ खानो हायो । खौरां मोन्नाय बादिब्ला हमजानाय केएलअ'नि सोद्रोमाखौ मेनपुल बर्मन होन्नानै सिनायथि मोन्नाय जायो । बिथांआ 30 थि थाखोनि मयनमार केएलअ'नि बादायाव ट्रेनिं लादोंमोन होन्ना मिथिनो मोन्नाय जायो । मेनपुल बर्मन बिथांआ सोनाब बेंगल आरो क'कराझार जिल्लानि गुबुन गुबुन जायगाफोराव रां दाबिनाय , सिगि सग' खालामनाय बायदि बायदि समाज बेरेखा खामानिआव लोब्बा दंमोन होन्ना खौरां मोन्नाय जायो । पुलिस बिफानाव सिरियै खौरां मोन्नानै आर्मिजों लोगोसे क'कराझार जिल्लानि बानडेरचिरा गामिआव फुंनिफ्रायनो संदानो आरो बिथांखौ खानो हायो । बिथांजों लोगोसे गंसे पिस्टल , माखासे गोथां गुलि आरो गावनि पोनफोरबो मोनफानाय जादों होन्ना मिथिनो मोन्नाय जायो । कामाटापुर लिबारेसन अर्गेनाइजेसन उटकारि हान्जानि सोद्रोमाखौ हमनो हानानै संदानानै जाफुंसारनाय क'कराझार पुलिस आरो आर्मिनि नाजानाय आरो हेफाजाब होलायनायाव जाफुंदों होन्ना मिथिनो मोन्नाय जायो । बेफोरबादि संदान्नाय हाबाफारिआ इउनावबो सोलिबाय थागोन होन्ना बिथांमोनहा मिथिहोयो ।

क'कराझार आर्मि आरो पुलिसआ केएलअ' उटकारि हान्जानि सोद्रोमा हमदों

सिलचर / गुवाहाटी , अक्टबर 30 : " नोगोरारि ( सोदांनाय ) बिल 2016 आरो एन . आर . ची सोदांनायनि थाखाय बराक भेलि आरो ब्रम्हपुट्र भेलिनि फारागथिआ गुवारनिफ्राय गुवार जाबोगासिनो दं , आरो जुदि बराक भेलिआ आसाम हादोरसानिफ्राय गावस्रानानै थांगोन अब्ला साबसिन जागोन " बे बाथ्राखौ दुलाराय काछार करिमगन्ज हायलाकान्डि फरायसा आफादनि गायसंगिरि आरो आफादगिरि प्रदिप दाट्टा राय बिथांआ बुङो । आसु , केएमएसएस , एजिपि , आरो आल्पा दोलोफोरनि दैदेनगिरिफोरा बेंगलि सुबुंनि जिउनि खिथु खिथु खारगासिनो दं , बिथांमोनहा बिल आरो एनआरचीखौ फोसावनानै बेंगलि हारिनि सुबुंफोरखौ हादोरसायाव थानो मोनै खालामनानै गादबनानै दोनगासिनो दं । गोजोन लाबोनो थाखाय आसामखौ मोनब्रै बाहागोआव बुखाव जेरै - बराक भेलि , बड'लैन्ड , एनची हिल कार्बि आंलं आरो कामातापुर " होन्नानै प्रदिप दाट्टा राय बिथांआ बुंबावो । " जों असमिया माहारिखौ जेबो जेंनायाव खोख्लैनो लुबैया , जों लुबैयोदि राव माइनरिटी सुबुंफोरजों लोगोसे थांनानै गोजोनै थाथों आरो बादारुड्डिन आजमलखौ गिबि मनट्री बानायनानै लाथों , जों असमिया माहारिफोरखौ गोजोनै थानायखौ जेब्लाबो लुबैयो " होन्नानै बिथांआ दाजाबदेरो । ब्रम्हपुट्र भेलि आरो बराक भेलिनि गोरोबथाखौ बांहोनो थाखाय गिबि मनट्री सर्बानन्द सनवाल बिथांनि सिमां नुनाया सिमांङैनो थागोन होन्ना बिथांआ बुंबावो । बिथांनि बाथ्रा बुंनायखौ इसे नोजोर होनांगौ जानानै फैबाय , बिथांआ बुंदों आसामखौ मोनब्रै बाहागोआव बोखाव जेरै - बराक भेलि , बड'लैन्ड , एनची हिल कार्बि आंलं आरो कामातापुर , आंबो सानो आसामखौ फिसा फिसा खालामोब्ला गोजोनखौ बांसिनै नुनो मोनगोन । बाथ्रायाव बुंनाय दङदि " Small is Beauty " । बिथांनि बाथ्रा बुंनाया जाफुंमारोब्ला 30 बोसोरनि सिगां बड'फा उपेन्ड्र नात ब्रम्हनि सिमां नुनायाबो जाफुंगोन मानोना बिथांआ आसामनिफ्रा बड'लैन्डखौबो बुखावनानै होनांगौ होन्ना बाथ्रा दैखांदों ।

आसामखौ मोनब्रै बाहागोआव बुखाव : बराक भेलिनि आफाद

क'कराझार , नबेम्बर 1 : दिनै फुंनिफ्राय क'कराझार जिल्लानि रामपलबिलआव थानाय रंगा दैमायाव बर' हारिनि ना हमनाय हारिमुआ जागायबाय । ना हमनो थाखाय गोबां ओनसोलनि सुबुंफोरा जमा जादों होन्ना खौरां मोन्नाय जायो । रंगा इरिगेसन बान्दोनि दर्जाखौ बोसोरफ्रोमबो नबेम्बर दाननि 1 अक्टआव खुलिनानै होयो आरो लवार आसामाव थानाय गुबुन गुबुन जिल्लाफोरनि सुबुंफोरा ना हमनो थाखाय ना हमग्रा आग्जु जेरै जेखाय , खबाय बायदि बायदि लानानै ना हमनाय हाबाफारिआव बाहागो लायो होन्ना मिथिनो मोन्नाय जायो । दिनैनि ना हमनाय हाबाफारिखौ जागायनो थाखाय फुंनि 5 रिंगायाव बान्दोनि दर्जाखौ खुलिनानै होदोंमोन होन्ना खौरां मोन्नाय जायो । रंगा इरिगेसन बान्दोनि दैखौ गुवार सेरफांगुरि ओनसोलाव आबादारिफोरनि खाबुनि थाखाय माय गायनो बाहायनाय जायो । आसाम सरकारनि इरिगेसन बिफाना माय गायनायनि खाबु होनो थाखाय बायदि बायदि खाबु होनाय बादि रंगा बान्दोखौ बानायनानै होदोंमोन होन्ना मिथिनो मोन्नाय जायो । दिनैनि ना हमनायाव बायदि बायदि रोखोमनि ना जेरै - बार्लि , बामि , खुसिया मागुर गांजेमा नाफोरखौ हमनो मोन्नाय जादों होन्ना खौरां मोन्नाय जायो । क'कराझार दटमा गामिनि रमेन चन्ड्र ब्रम्ह बिथांआ बुङोदि - " जों बोसोरफ्रोमबो बान्दो बलायखांनायनि उनाव ना हमनो थाखाय फुंआवनो फैयो " । " ना हमनाय हाबाफारिआव गोबां रंजानाय मोनो मानोना बायदि रोखोमनि ना मोन्नाय जायो , देग्लायनि ना हमनायाव बांसिन सुबुंफोरनि बाहागो लानायखौ नुनो मोन्नाय जादों " होन्ना गुबुन ना हमगिरिआ बुङो ।

रंगा दैमायाव बर' हारिनि ना हमनाय हारिमु

गसाइगांव , मार्च 21 : क'कराझार जिल्लानि सिङाव थानाय गसाइगांव ओनसोलनि 1 नं मुसुलहरा गामिआव मोसौ खावनो नाजानाया ओनसोलाव जेंना सोमोनांहोदों । खौरां मोन्नाय बादिब्ला मंगलबारखालि मोनायाव साब्रै दुथां सिखावफोरा मोसौ खावनायनि थांखि लानानै गामिआव हाबफैदों । गामियारि सुबुंफोरा धुबुरि जिल्लानि सिङाव थानाय टामारहात गामिनि थागिरि इमानुल होक मुंनि सासे सुबुंखौ खानो हायो । फारसेथिं गुबुन साथाम सुबुंफोरा मोनानि खाबु लानानै खारखोमालांनो हायो । जाथायनि जाहोनाव 20 मार्च अक्ट'खालि पुलिस आरो ओनसोलनि सुबुंफोरनि गेजेराव दाङाबाजि जायो आरो गामियारि सुबुंफोरा इमानुल होक मुंनि हमजानाय मोसौ सिखावखौ बुयै बुयै मोदोमखौ गोसोम आरो गोथां खालामो । खौरां मोनबावनाय बादिब्ला पुलिस बिफानाव खोरां मोन्नाय लोगो लोगो जाथाय थिलिआव पुलिसनि सोद्रोमाफोरा थांनानै जाथायखौ गाज्रि थासारि जानायनिफ्राय होबथानो नाजादोंमोन । नाथाय ओनसोलनि सुबुंफोरा पुलिसनि सोद्रोमाफोरखौ बुङो आरो गोजौआव गुलि गावनानै मोदै गग्रा गेसखौबो गावनो गोनां जायो होन्ना मिथिनो मोनो । गासै साब्रै पुलिसफोरा जखम जादों होन्नानैबो मिथिनो मोनबावदों । सासे 60 बोसोरनि गौरिसंकर दास आरो 31 बोसोर बैसोनि उज्जल सायकिया बिथांमोनहा गोब्राब जखम जायो होन्ना मिथिनो मोनो जाय बिथांमोनखौ क'कराझार टाउनाव थानाय रुपनात ब्रम्ह सुबुं देहा फाहामसालिआव थिसननाङो । गुबुन सानै जखम जाबावनाय सुबुंफोरा जाबाय ज्यतीस चन्ड्र राय आरो टपन बिस्वास ।

क'कराझार आव मोसौ सिखावनि दाङाबाजि , सानै पुलिसआ गोब्राब जखम

दरं , नबेम्बर 1 : दिनै अरां हादोरारि हाग्रामा अरां , जाय हाग्रामाखौ राजिब गान्डि अरां हादोरारि हाग्रामा होन्नानै मिथिनाय जायो , बे हाग्रामानि दर्खंखौ 2018.19 माइथायनि थाखाय बेखेवबाय । गोबां हाग्रामा नायसंगिरि बिथांमोनि सिगांआव कारुपेटिया फरायसालिमानि गोरायुं बुड्डिन चन्ड्र हाजरिखा बिथांआ गेट एबा दर्खंखौ बेखेवनानै होयो । खौरां मोन्नाय बादिब्ला दावबायारि बिथांमोनहा अरां हाग्रामायाव गिदिंनो थाखाय जिप सापारि आरो मैदेरनि बिखुंआव गाखोनानै गिदिंनाय खाबुखौ लानो हागोन लोगोसे हाग्रामानि खाथिआव थानाय दावबायारि थाग्रा न'आवबो थानो हागोन होन्ना मिथिनो मोन्नाय जायो । " साफ्रोमबो आसामनि सुबुंफोरखौ खौसेथि जानानै अरां हादोरारि हाग्रामाखौ जौगाहोनो आरो मुलुगआव मिथिसारहोनो थाखाय आं खावलायो आरो आं सानोदि - दावबायारि बिथांमोनहा थारैनो हाग्रामानि समायना गाबजों रंजानाय मोनगोन " होन्ना हाजरिखा बिथांआ बेखेवनाय हाबाफारिआव बुङो । अरां हादोरारि हाग्रामा बेखेवनाय हाबाफारिखौ माखासे हारिमु दिन्थिफुंनाय हाबाफारि लाफानानै बेखेवनाय जादोंमोन ।

अरां हादोरारि हाग्रामाखौ दावबायारिफोरनि थाखाय बेखेवफिनबाय

गुवाहाटी , अक्टबर 31 : आसाम हादोरसा रेल बिफान्नि मनट्री राजेन गहाइन बिथांआ दिनै गुवाहाटी , लामदिं आरो दिब्रुगर रेल लामायाव मोब्लिब गोहोनि थार सोंनो थाखाय मालिगांव रेल स्टेसनाव अन्थाय खाम्फा गायसंदों । मोब्लिब गोहोनि थार सोंनाय कामानिफोरखौ मावफुंनो थाखाय मिरु आफाद एबा Central Organization for Railway Electrification ( CORE ) खमिटीनो होनाय जादों जाय आफादनि मावख'आ एलाहाबाद आव दं । बेजों लोगोसे गुवाहाटी रेल स्टेसनखौ गोदानै जौगाखां होफिन्नो थाखायबो अन्थाय खाम्फाखौ गायसंङो लोगोसे रेल दावबायारि बिथांमोनि थाखाय प्लेटपम 2 आरो 3 आव लिप्ट ( Lift ) बेखेवनानै होयो । गासै 995 कि . मि गोलाव रेल लामायाव मोब्लिब गोहोखौ सोंनो थाखाय गासै 882.14 कौटी रां आरो गुवाहाटी रेल जौगाखां कामानिनिथाखाय 15 कौटी रांनि गोनांथि दं होन्ना मिथिनो मोन्नाय जायो । अन्थाय खाम्फा गायसंनाय हाबाफारिआव गुवाहाटी जौगाखां आरो सोलोंथाय बिफान्नि मनट्री सिदार्ट बाताचार्या , लख सभानि MP बिजया चक्रबर्ति , राज्य' सभानि MP बिसजित दैमारि बिथांमोनहाबो नुजाथिदोंमोन

रेल लामायाव मोब्लिब गोहोनि थार सोंनो थाखाय अन्थाय खाम्फा गायसंदों

गुवाहाटी / थिनसुकिया , नबेम्बर 2 : ब्रिहस्पथिबारनि मोनाब्लिआव थिनसुकिया जिल्लानि धोला - सादिया दालांनि खाथि खिरबारि ओनसोलाव साबा सुबुंखौ गुलि गावनानै जायगायावनो जिउ फोजोबनाय जाथायखौ नोजोर होनानै हादोरसानि गिबि मनट्री बिथांआ दुखु फोरमायो आरो सोंखारियो । बिथांआ साफ्रोमबो सुबुं एबा आफाद , दोलो , मेडिया , आरो सशियेल मेडियाफोराव सोंखारिनाय आरो मुगैनाय बाथ्रा बुंनायनिफ्राय जानगाराव था होन्ना बिथोन होयो । " जुदि सोरबाफोर बेफोरबादि बाथ्रा बुङोब्ला सरकारनि थाखाय हादोरसायाव गोजोन लाबोनो साजा होनायनि अनगायै गुबुन राहा लानांगौ गैया " होन्ना बिथांआ बुंबावो । " आं सोफ्रोमखौबो आसाम हादोरसायाव गोजोनै थानो थाखाय खावलायो , सोरबा जेंना खालामोब्ला साजा होनायनिफ्राय रावखौबो रैखा होआ । जाथायजों लोब्बा थानाय दायनिगिरिखौ नायबिजिरनो आरो साजा होनो आं पुलिस बिफानाखौ बिथोन होखाबाय , बे समाव सोरबाफोर बिस गोनां बाथ्रा बुंनानै थासारिखौ गुबुंले खालामोब्ला खानाय जागोन " गिबि मनट्री सर्बानन्द सनवाल बिथांआ बुङो । आसामनि सुबुंफोरा बेसेबां रैखाथि दं होन्ना सोंनायाव , सनवाल बिथांआ फिन्नाय होयोदि - हादोरसानि साफ्रोमबो सुबुंआनो रैखाथि दं , दानि खुंथायाव थानाय सरकारनि 'Sabka Saath Sabka Vikas' मोन्थोरजों बराक भेलि , ब्रम्हपुथ्र भेलि , हाजो आरो हायेन जों खौसेथि दं " गोबाव समनिफ्रायनो जोंनि लोगो , बिदा - फंबाय , बुजिलायनाय आरो जौगाबोनायखौ रावबो सिफायनो हाया होन्ना बिथांआ बुंबावो । फारसेथिं हादोरसा मनट्री केसब महन्ट बिथांआ आसाम सरकारनि जानानै थैजानाय सुबुंनि नखरनो मोनफ्रोमबो नखरनि थाखाय 5 लाख रांनि अनसुंथाय फोसावनायजों लोगोसे मोनफ्रोमबो नखरनि सुबुंनो सासे सरकारि साख्रि फोसावो ।

सोरबा सुबुंआ थासारिखौ गुबुंले खालामोब्ला रावखौबो रैखा होआ : गिबि मनट्री

बंगाइगांव , अक्टबर 31 : दिनै बड'लैन्ड आर्मि , नेसनेस डेमक्रेटिक प्रन्ट अव बड'लैन्ड ( संबिजित ) सावरायगोरा दोलोनि सासे सोद्रोमाखौ चिरां जिल्लानि बेंटल ओनसोलनिफ्राय हमनो हायो । हमजानाय बिथांखौ रुम्बां मुचाहारि होन्ना सिनायथि मोन्नाय जादों । बिथांआ बेंटल ओनसोलनिनो थागिरि होन्नाबो मिथिनाय जायो । चिरां जिल्लानि आर्मि आरो पुलिसा जुथायै संदान्नानै बिथांखौ बेंटलनिफ्रायनो हमदों होन्ना मिथिनो मोनबावनाय जायो । बिथांजों लोगोसे बिथांनि न'निफ्राय सिन हादोराव बानायनाय AK - 56 रायपल आरो United States आव बानायजानाय M2 Carbine बो मोन्नाय जादों होन्ना पुलिस बिफान्निफ्राय मिथिहोयो ।

चिरां जिल्लायाव बड'लैन्ड आर्मिनि सोद्रोमा हमदों

गुवाहाटी , नबेम्बर 1 : आसामनि म्रिन्मय राजखवाया फैगौ 3 नबेम्बरनिफ्राय स्पेन हादोरनि Santiago de Compostela आव जानो गोनां FIDE World Cadet Chess Championship – 2018 नि 8 बोसोरनि उन्दै केटगेरिआव भारत हादोरनि जानानै बाहागो लागोन । म्रिन्मय बिथांआ National Under 7 Chess Championship 2017 बादायलायनायाव बाहागो लानानै 3 थि मासिखौ आवग्रिनो हानानै भारतनि हान्जायाव सायखजादोंमोन । बिथांआ बेबोसोरावनो टायलैन्डआव खुंफुंजानाय 8 बोसोर उन्दै हौवासा केटगिरिनि जानानै FIDE Asian Cadet Chess Championship – 2018 आवबो बाहागो लादोंमोन होन्ना मिथिनो मोन्नाय जायो । थांनाय थाम बोसोर सिगांनिफ्रायनो म्रिन्मय हाजरिखा बिथांखौ आसाम चियेस क्लाबनि बोसोनगिरि नन्दन बुरागहाइन आरो बिस्वजित भारध्वास बिथांमोनजों ट्रेनिं लागासिनो दं होन्नानैबो मिथिनो मोन्नाय जायो । दासान्थि म्रिन्मय राजखवा बिथांआ थाखो 3 आव फरायगासिनो दं होन्नानैबो मिथिनो मोनबावनाय जायो ।

म्रिन्मय राजखवाया मुलुग चियेस बादायलायनायाव बाहागो लागोन

गुवाहाटी , नबेम्बर 1 : हादोरसा नेसनेल रेजिस्तार अव चितिजेन्सिवआव ( NRC ) मुं थिसनफिन्नाय आरो अजद होनायनि समखौ दिनै 15 डिसेम्बर 2018 खौ जौसिन बिजिरसालिआ सिमा खानानै होबाय । आसाम हादोरसायाव एनआरची सोदांनाय हाबाफारिखौ नोजोर होनानै हादोरनि बिजिरगिरि रन्जन गगयनि बिजिरनायाव आगोलाव मखनाय गुबैयै गासै मोन 5 फोरमान बिलाइफोरखौ लानानै फोरसावबाय । मोन 5 गबै फोरमान बिलाइ एबा Documents फोरा जाबाय फारियै - 1951 माइथायनि एनआरची , 1966 माइतायनि भट सोगिरिनि फारिलाइ नं , 1971 माइथायनि सिगां रिपुजीफोरनि रेजिसट्रेसन चार्टिपिकेट आरो 1971 माइथायनि सिगां रेसन कार्ड दिहुनजानाय । बेजों लोगोसे गासै मोन 10 गुबुन गुबुन फोरमान बिलाइफोरखौबो गनायथि होनाय जादों होन्ना मिथिनो मोनबावनाय जायो ।

आसाम एनआरची : जौसिन बिजिरसालिआ मुं थिसनफिन्नाय हाबाफारिनि समखौ थि खालाबाय

गुवाहाटी , नबेम्बर 2 : गोमोथाव आरो दुखुनांथावै थिनिसुकिया जिल्लानि बिस'निमुक गामिआव सा 5 आसामनि बेंगलि राव रायज्लायग्राफोरखौ गावथारनाया हादोरसायाव दुंहाव थासारि लाबोदोंमोन । गोजौ थाखोनिफ्राय फोरमायनाय बादिब्ला गासै सा 7 सुबुंफोरा गुलि गावजानानै गासै सा 5 सुबुंआ जायगायावनो जिउ गोमादोंमोन आरो गुबुन सा 2 आ गोब्राब जखम जादोंमोन । जखम जानाय बिथांमोनखौ खाथिनि देहा फाहामसालिआव थिसन्नाय जादोंमोन होन्ना खौरां मोनबावनाय जायो । हरखाबैनो थिनसुकिया जिल्लानि पुलिस बिफाना ULFA ( I ) नि सोद्रोमाया जाथायजों लोब्बा दं होन्ना फोरमायदोंमोन । नाथाय ULFA ( I ) आ प्रेस बिबुंसारनि गेजेरजों गावग्लुंनाय जाथायाव लोब्बा गैया होन्ना फोरमायो । बिथांमोनि प्रेस बिबुंसाराव फोरमायोदि - " We , the United Liberation Front of Asom ( Independent ) would like to make it clear that our organisation does not have any involvement in the firing incident that occurred on 1st November 2018 at Sadiya Saikhowaghat in Tinsukia district " । ULFA ( I ) नि बेबादि बाथ्रा बुंनायाव आसाम पुलिस बिफाना जाथायजों लोब्बा थानाय सुबुंफोरखौ हमनो थाखाय संदान्नो गोख्रों जायो ।

आल्पाया बेंगलि राव रायग्राखौ गावथारनायाव लोब्बा गैया होन्ना फोरमायो

गुवाहाटी , नबेम्बर 3 : थिनसुकिया जिल्लानि धोलायाव इनायै बेंगलि हारिनि साबा सुबुंखौ गुलि गावनानै जिउ फोजोबनाय जाथायखौ लोब्बा लानानै दुलाराय आसाम बेंगलि लाइमोन फरायसा आफादनि 24 घन्टा बन्द' फोसावनायाव हादोरसानि गोबां जायगाफोराव मानिदों माथाय जायगा जायगा मानिनायखौ नुनो मोन्नाय जायाखै । बेबादिनो बिथांमोनि बन्द' फोसावनायाव गुवाहाटी नोगोरमायाव जेबो गोहोम गोग्लैनायखौ नुनो मोन्नाय जायाखै । गोबां बेंगलिफोर थानाय जायगाफोराव बेंगलि हारिनि सुबुंफोर जाय बिथांमोनहा बन्द'खौ हेफाजाब होदों बे बिथांमोनहा दुंहाव थासारि लाबोदों । गवालपार जिल्लानि जगिघपानि सुबुंफोरखौ बन्द' फालिनायखौ नुनो मोन्नाय जायाखै अदेबानि गोबां सप्ताहिक हाथाय बाजारफोरा फालांगिरिफोरनि थाखाय खुलायैनो दं । फारसेथिं बन्द' फोसावनाया हजाय जिल्लायाव गाज्रियैनो गोहोम गोग्लैयो । टाउन , हाथाय - बाजारफोरनि गलाफोरा बन्द' थाजोबदों आरो मानसि दैबायग्रा गारि खारनायफोरखौ नुनो मोन्नाय जायाखै । हजाय टाउनाव धोलायाव गावथारनाय जाथायनि बेरेखायै टायार सावनायखौ नुनो मोन्नाय जादों । ओनसोलाव गोजोन लाबोफिन्नो थाखाय हजाय पुलिसआ बन्द' हेफाजाब होगिरिफोरखौ सा 30 हमनानै दोनो । बेबादिनो , दरं जिल्लानि दलगांवआवबो सा 17 बन्द' हेफाजाब होगिरिफोरखौ पुलिसआ हमो । फारसेथिं लामदिंआव बन्द' होफाजाब होगिरिफोरा रेल खारनायफोरखौ होबथानो नाजायो । गुबुन फारसेथिं बिलासिफारा , चिरां , बिजनी आरो लंकाफोराव बन्द' थानायखौ नुनो मोन्नाय जायाखै । नगांव जिल्लानि सामागुरिआव इसे जेंना नुनो मोन्नाय जादों मानोना बन्द' हेफाजाब होगिरिफोरा अन्थाय खुबैनायाव जखम जानायखौ नुनो मोनदों

बेंगलि लाइमोन फरायसा आफादनि 24 घन्टा आसाम बन्द'होनाया गुवाहाटीआव गोहोम गोग्लैआखै

नगांव , नबेम्बर 3 : थांनाय मोनायाव नगांव जिल्लानि दिहिं पुलिस थानानि बेन्दोंआव थानाय सालाखाथि फोथार ओनसोलाव नगांव पुलिस आरो 20 थि आसाम रायपल बेटेलियननि हान्जाजों जुथायै संदान्नानै सासे उटखारिखौ हाथियारजों लोगोसे खानो हायो । हमजानाय दायनिगिरिखौ नगांव जिल्लानि सालाखाथि ओनसोलनि सफियी उल्ला बिथांनि फिसाला महामद मफिदुल इस्लाम होन्नानै सिनायथि मोन्नाय जायो । खौरां मोन्नाय बादिब्ला , नगांव पुलिसआ सिरियै खौरां मोन्नानै पुलिस बिफान्नि DSP ( P ) जन दास बिथांनि दैदेन्नायाव मफिदुल इस्लामनि न'आव सिग्रोमहोयो आरो गंसे 7.65mm पिस्टल , गंसे मेगजिन , गरब्रै गोथां गुलि आरो थरसे ग्रेनेट बमाबो मोन्नाय जादों होन्ना खौरां मोन्नाय जायो । मफिदुल इस्लाम बिथांआ सिगां गोबां आयेन बेरेखा हाबाफारिफोर मावनायाव लेब्बा दंमोन होन्नानैबो मिथिनाय जायो । बिथांखौ दिहिं पुलिस थानायाव सोंनाय पिन्नाय लागासिनो दं ।

नगांव जिल्लायाव हाथियारजों लोगोसे उटकारि हमनो हायो

गुवाहाटी , नबेम्बर 7 : दिनै फुंआव गुवाहाटीनि साखाथिआव थानाय लख्रा ओनसोलनिफ्राय सिनायनो मोनै सुबुंनि गोथै देहा बोखांनो मोनो आरो ओनसोलनि सुबुंफोरखौ सोमोनांहोयो । सिनायनो मोनै जिउ गोयै देहाखौ लख्रानि हाकुचि ओनसोलनिफ्राय बोखांनो मोन्नाय जादों होन्ना मिथिनो मोनो । ओनसोलनि सुबुंफोरनिफ्राय खौरां मोन्नाय बादिब्ला सिनायनो मोनै सुबंखौ सोरबा मंगलबारनि मोनायाव बुथाखुमानानै गारनानै दोनदों । थैनाय सुबुंनि खुगानिफ्राय गुफुर फेंफोनाफोरा ओंखारगासिनो दंमोन आरो माखासे जायगाफोराव जखम जानायनिबो फोरमान दंमोन होन्ना मिथिनो मोनो । अदालबाक्रा पुलिस थानायाव खौरां हरनानै केस थिसनदों होन्ना मिथिनो मोनबावनाय जायो ।

गुवाहाटीनि लख्रायाव सिनायनो मोनै सुबुंनि गोथै देहा मोनदों

गुवाहाटी , मार्च 21 : बड'लेन्ड हालामनि उदालगुरि जिल्लानि बेंखनाव थानाय उदालगुरि टाउनाव थानाय धनेस्वर बसुमथारि बक्सिं ट्रेनिं मिरुनि साब्रै उन्दै उन्दै जाखांफुनाय साब्रै साब - जुनियर बक्सिं गेलेगिरि बिथांमोनहा फैगौ इस्त झन बक्सिं चेम्फियनसिफनि थाखाय सायखजायो । खौरां मोन्नाय बादिब्ला बक्सिं फेडारेशन ऑफ इंन्डीया ( BFI ) आ बड'लेन्ड हालामनि उन्दै उन्दै साब - जुनियर बक्सिं गेलेगिरिफोरखौ चेम्फियनसिफनि थाखाय सायख'यो । उदालगुरि टाउननि बिखायाव थानाय धनेस्वर बसुमथारि बक्सिं सोलोंथाय मिरुनि गाहाय धनेस्वर बसुमथारि बिथांआ खौरां बिजोंआव मिथिहोहरोदि , 48 केजिनि गेलेगिरि सासे हैवासा हिरन्य बर' आरो साथाम हिन्जावसा बक्सिं गेलेगिरिफोर फारियै - साया ब्रम्ह ( 42 केजि ) , इरिका बसुमथारि ( 46 केजि ) आरो 30 केजिनि गेलेगिरि लावलि दैमारि । बिथांमोनखौ थांनाय 17 मार्च 2019 अक्ट'आव गुवाहाटी Sports Authority of India ( SAI ) मिरुआव आसा गथ'साफोरनि एबा Assam Amateur Boxing Association आ हाबाफारि लानानै सायखयो । 24 मार्च 2019 अक्ट'खालि आसाम हादोरसानि गलाघात जिल्लायाव खुंफुंजानो गोनां इस्त झन बक्सिं सेम्फियनसिफ आव मेघालया , सिक्किम आरो सोनाब बेंल हादोरसाफोरनिफ्रायबो बाहागो लाफैगोन होन्ना मिथिनो मोनबावनाय जायो ।

बड'लेन्डनि साब्रै साब - जुनियर बक्सिं गेलेगिरिफोरा इस्त झन बक्सिं सेम्फियनसिफ आव सायखजायो

गुवाहाटी , नबेम्बर 7 : हादोरनि राजथावनि दिल्लीआव सासे जुमाय एबा जौ फेनानै हुस गोयैआव गंब्रै खारजों लोगोसे गं 18 गुबुन गुबुन गारिफोरखौबो अर सावनानै सेव हांगार खालामो । खौरां मोन्नाय बादिब्ला मंगलबारखालि साउट दिल्लीनि मादानगिर ओनसोलाव बे जाथाया जादों होन्ना मिथिनो मोन्नाय जायो । जाथायजों लोब्बा थानाय 20 बोसोरसोनि हौवासाखौ IPC नि आयेन बादियै पुलिसआ खाबाय होन्ना मिथिनो मोनबावनाय जायो । बिथांआ गासै गं 14 खबनै साखा गोनां एबा Two Wheeler आरो गं 4 खबब्रै साखा गोनां गारि एबा Four Wheeler Cars फोरखौ गंसे मटर सयकेलनिफ्राय थाव बहन्नानै मोनसे नायजाब एबा भिडिअनिफ्राय मिथिनो मोन्नाय जायो , जाय भिडिवआ बाहेराव गोसारलानानै बयबो नुनो मोनदोंमोन । मिथिनो मोन्नाय बादिब्ला जौ लोंनानै हुस गोयै सुबुंआ मटर सायकेलनि थावफोरखौ बाहेरायाव बोहैगारहोनानै जोफ्रुदनि खाथिजों सावनानै होदों जायनि जाहोनाव साखाथिआव दोन्नाय गारिफोराबो आरजों खामफायो ।

जुमाय फेनानै दिल्लीआव गं 18 गारिफोरखौ अर फोजोंदों

गुवाहाटी , नबेम्बर 10 : गुवाहाटी नोगोरमानि बास गारिआ खारफुबाय थानाय समावनो सासे हौवाया सिख्लाफोरनि फारसे नायनानै गावनि गान्नाय लंपेन्टनि सेनखौ खुलिनानै गाज्रि खामानि मावफुबाय थानाय समावनो माखासे सुबुं फोनांजाब नेहाथारिनि सिख्लाफोरा नुसन्ना हमनो हायो । दिनै सानसुनि 1.20 pm रिंगासोआव बास गारिया नोगोरमानि भांगाघरनिफ्राय पेन्चिबाजार फारसे थांगासिनो दंमोन । दायनिगिरखौ उदालगुरि जिल्लानि सिङाव थानाय कालायगांव ओनसोलनि थागिरि आबदुल आलि होन्नानै सिनायथि मोन्नाय जायो । हमनो मोन्नाय सिख्लाफोरा पल्टन बाजार पुलिस थानायाव FIR होनानै फोरमायदोंदि - दायनिगिरि आबदुल आलिआ गावनि लंपेन्टनि सेनखौ खुलिनानै गावसिनि फारसे नायनानै गाज्रि खामानि मावगासिनो दंमोन आरो नायनानै दिसटार्ब खालामगासिनो दंमोन । पल्टन बाजार पुलिस थानानि OC धारानि बर्मन बिथांआ सेंन्टिनेल डिजिटेलाव बुङोदि - हिन्जावफोरनिफ्राय FIR नि बिलाइ मोन्नानै जों दायनिगिरखौ केस बिलाइआव थिसनबाय आरो 1142.18 नं IPC नि आयेन बादियै केस नं 354 ( A ) 1 ( I ) / 509 आव थिसनबाय " होन्ना बुंबावो । गिनो रोङै गुवार गोसोनि हिन्जावफोरा जायगायावनो गावसोरनि सेन्देलखौ खुलिनानै बुग्लियो , फारसेथिं हौवासाया निमाहा बिदोंब्लाबो सेन्देलजों बुग्लिनायखौ बन्द' खालाखै होन्ना खौरां मोनबावनाय जायो । हिन्जावसाफोरा बुंदोंदि - बेफोरबादि जाथायफोरा हादोरनाङैनो जिनाहारि खालामनाय जाथायफोरखौ बांहोगासिनो दं । हिन्जावफोरा क्रिस्तानबस्टिनिफ्राय बास गारिजों थांगासिनो दंमोन होन्ना खौरां मोनबावनाय जायो । मखनो गोनांदि , बे जाथाया माखासे सिमा होनायनिफ्राय सिमा बारलांदों जाय सिमा बारनायनि साजाया 3 बोसोर जोबथेसालिआव थानांनायजों लोगोसे जुरिमाना होनांनो हागौ होन्ना ।

नोगोरमानि बास गारि सिङाव गाज्रि आखुथाय दिन्थिनायनि दायाव पल्टन बाजार पुलिसआ सासे सुबुंखौ खायो ।

जयसागड़ , नबेम्बर 10 : बक पुलिस थानानि सिङाव थानाय सुकुनिया गामिनि हनुमान मन्दिरनि खाथि 37 नं राजा लामायाव टाटा इंन्डिका भिस्ता नं AS 01AQ1340 आरो मारुटि सुजुजि वागन आर नं AS 01 GC 8650 आरिआ खरजों खर सोलग्रावलायो आरो गिथांवना लामा जाब्रबथाय सोमजियो । जाथायनि जाहोनाव सा 3 सुबुंआ जायगायावनो जिउ गोमायो आरो गुबुन सा 6 सुबुंफोरा गोब्राब जखम जायो । जखम जानाय सुबुंफोरखौ गुवाहाटी मेडिकेल सोलोंखालि आरो देहा फाहामसालिआव दैथाय हरो । फारसेथिं एम्बुलेन्च नं AS 18C 6055 गारिआ जेब्ला जाब्रबथाय जानाय जाथाय थिलिनिफ्राय जखमजानाय सुबुंफोरखौ लानानै फैगासिनो दंमोन , बे समावनो गफालपुर गामिनि प्रमद काक्लारि ( 50 ) बिथांआ लामा बारसबाय थानाय समाव एम्बुलेन्च गारिजों सौनानै होयो । बिथांआबो गोब्राब जखम जायो आरो गुवाहाटी मेडिकेल सोलोंसालि आरो देहा फाहामसालिसिम दैथाय हरो । जखमजानाय बिथांमोनखौ मानिस पाल ( 25 ) , स्याम सुन्दर ( 35 ) , चन्द्र करमकार ( 50 ) आरो साथामबो बिलासिपारानि होन्ना सिनायथि मोन्नाय जायो । फारसेथिं , स्रिया किसर सिंह ( 11 ) , प्रबिन किसर सिंह ( 35 ) , आर्यान किसर सिंह ( 13 ) आरो साफ्रोमबो सिलचर नोगोरनि खाथि थारापुरनि होन्नानानै सिनायथि मोन्नाय जायो । बक' पुलिस थानानि oc जगेन्द्र बर्मन बिथांआ बुङोदि , बिथांमोनहा थैनाय सुबुंफोरखौ सिनायथिनो थाखाय नाजागासिनो दं , आरो बांद्राय गोख्रै गारिखौ सालायनायनि जाहोनाव जाथाया सोमजिदों होन्ना बुङो ।

लामा जाब्रबथायाव सा 3 सुबुंनि जिउ खहा

गुवाहाटी , नबेम्बर 8 : हादोरनि नै बोसोर जालांनाय भारतनि रांनि सायाव गाहाय मनट्री नारेन्ड्र मोडीआ चार्जिकेल स्ट्रायक होनायनि बेरेखा धर्ना होफुबाय थानाय समाव आसाम प्रदेस कंग्रेस खमिटिनि आफादगिरि आरो राज्य' सभानि MP रिपुन बरा बिथांखौ दिनै गुवाहाटीआव खायो । मख'नो गोनांदि , 2016 माइथायनि 8 नबेम्बर दानाव हादोरनि 500 रां आरो 1000 रांखौ गाहाय मनट्री नारेड्र मोडीआ चार्जिकेल स्ट्रायक होनानै सोलियै खालामदोंमोन , जाय रांफोरा 50 बोसोर सिगां महात्मा गान्घिनि समनिफ्रायनो सोलिबोगासिनो दंमोन , आरो गोदान 500 आरो 1000 रांनि नोट बिलाइ फोसावदोंमोन । रांखौ सोलियै खालामनानै आयेन बोरेखायै एखे रोखोमनि रां दिहुन्नाय , उटकारिफोरनो रां दैथायनाय , खाला धोन एबा आयेन बेरेखा धोन जमा जालामनाय बायदि बायदि खामानिफोरखौ बन्द' खालामनो हागोन होन्ना भारत सरकारा मिजिं थिदोंमोन । आसाम बिधान सबा बेरेखा दोलोनि दैदेनगिरि देबाब्राटा सायकिया , बार्ग मनट्री राकिबुल हुस्येन , MP गौरब गगय बिथांमोनखौबो पानबाजार पुलिसआ खायो । कंग्रेज दोलोनि मावथि सोद्रोमाफोरा भारतिय' रिजार्व बेंकनि मावख'आव बेंखन्नानै धर्ना होगासिनो दंमोन । बेखौबो नुनो मोन्नाय जादोंदि कंग्रेस दोलोनि सोद्रोमाफोरा गाव गावनि समाजआरि बिजों टुयेटार एकाउन्टआव कंग्रेस हेसटेग होनानै ' # DestructionByDemonetisation' , मावपारिया लानानै अनलाइन धर्ना होदोंमोन ।

राज्य' सभानि मनट्री रिपुन बराखौ गुवाहाटीआव खाबाय

बाक्सा , नबेम्बर 7 : हादोरसानि गुबुन गुबुन जायगाफोराव आयजोनि सायाव अगेन आखुयै नाख्रेबनाय जाथाया थांनाय नै बोसोरनिफ्राय बांबोगासिनो दं , बेबादिनो दिनैबो बाक्सा जिल्लानि मुसलपुराव सासे अंगहानि आयजोनि सायाव सानब्रै जिनाहारि खालांनानै अगेन आखु । खौरां मोन्नाय बादिब्ला गोसोथोनाय दायनिगिरि लैथो बसुमथारिआ हाबा खालामगोन होन्ना नंखाय समायखिरा लानानै अंगहानि हिन्जावसाखौ लोगोनि रुमाव लांनानै सान 4 जिनाहारि खालामदों । थांनाय अक्टबर दाननि 22 अक्टआव दायनिगिरि सानै सुबुंआ बारमा CHC Community Health Center ओनसोलनिफ्राय लानानै थाङो । जाथायजों फुगिनांनाय हिन्जावआ दैमाजों गोसो थोलायनानै हाबा जानो सानदोंमोन , नाथाय हिन्जावनि सिमां नुनाया मोसानि खुगायाव बारसोमना लानाय बादिसो जाबाय । दैमा बसुमथारिआ निज जलुकि होन्नाय ओनसोलाव थानाय लोगोनि रुमाव लांनानै दर्जा बन्द खालामनानै उन्नि दिनफोराव जिनाहारि खालामबाय थायो । दैमानि लोगोखौ रितेन बसुमथारि होन्ना सिनायथि मोन्नाय जायो । उनाव जाथायजों फुगिनांनाय हिन्जावसाया खारखोमानानै गावनि न'सिम सहैनो हायो । हिन्जावनि न'खरनि सुबुंफोरा खौरां मोन्नानै दायनिगिरि दैमा बसुमथारिनि बेरेखायै नं 118.18 आव पुलिस केस होयो । दासान्दि दायनिगिरि दैमा बसुमथारि आरो रितेन बसुमथारि बिथांमोनहा खारखोमाना दं होन्ना खौरां मोनो ।

मुसलपुराव अंगहानि हिन्जावनि सायाव सानब्रै जिनाहारि

गुवाहाटी , नबेम्बर 12 : मिरु सरकारनि पारलियामेन्टारि एफेयरनि मनट्री आरो केमिकेल & फार्टिलाइजार बिफान्नि मनट्री आनन्ट कुमार बिथांआ दिनै ( समबार ) बेंगालरनि बे - सरकारि देहा फाहामसालिआव जोबथा हां बोबाय । आनन्ट कुमार बिथांआ थांनाय जुन दान्निफ्राय लान्च एबा गारामायाव जानाय केन्चार बेरामनि जाहोनाव हरखाबैनो 59 बोसोर बैसोआव बे बुहुमखौ नागारनानै थांबाय । भारतीय जनता पार्टि राजखान्थि हान्जानि गेदेमा दैदेनगिरि आरो साउट बेंगालर बियावनिफ्राय कन 6 MP नि मासिआव जिरायनो मोनबोनाय आनन्ट कुमार बिथांआ 1996 माइथायनिफ्रायनो गावनि बियाबनि थाखाय कामानि मावबोगासिनो दंमोन होन्ना मिथिनो मोन्नाय जायो । कुमार बिथांआ RSS निबो सासे गोख्रों सोद्रोमामोन जाय बिथांआ हादोरनि हरखाब थासारि एबा emergency situation पुलिसजों खाजादोंमोन । स्रि सांकारा केन्चार देहा फाहामसालि आरो बिजिरगिरि चेन्टारनि बिबानगिरिआ बुङोदि - कुमार बिथांआ केन्चार बेरामजों जुजिगासिनो दंमोन , नाथाय केन्चार बेरामा देहानि गुबुन गुबुन जायगाफोरावबो साग्लोबनायनि जाहोनाव बिथांआ गावनि बिसि टेजासैनि आरो सानै फिसाजोफोरखौ नागारनानै थाङो । कर्नातका हादोरसा सरकारा गेदेमा रांजखान्थिगिरि कुमार बिथांखौ मानिनानै हादोरसायाव थानाय फरायसालि , फरायसालिमा आरो सरकारि मावख'फोरखौ सानसेनि थाखाय बन्द' फोसावो ।

मिरु सरकारनि मनट्री आनन्ट कुमारआ 59 बोसोराव जोबथा हां बोबाय

गुवाहाटी , नबेम्बर 12 : सरकारजों सावरायगासिनो थानाय इउनायटेड लिबारेसन प्रन्ट अव आसामनि दैदेरगिरिफोरा गुबुन गुबुन बेंगलि आफादफोरखौ लानानै जेंना गोनां नोगोरारि ( सोदांनाय ) बिल 2016 खौ नोजोर होनानै सावरायज्लायो । नोगोरारि आयेन 1955 खौ सोदांनो जेंना गोनां बिलखौ लख सभानि पारलियामेन्टआव फोसावदोंमोन । 1955 नोगोरारि आयेननि बादिब्ला आपगानिस्तान , बांग्लादेस आरो पाकिस्ताननिफ्राय आयेन बेरेखायै फैनाय हिन्दु , सिक , बुद्दिस , जैन , पारसिस आरो क्रिस्तानफोरनो नोगोरारि बिलखौ सोदांनानै थामोन्था होनाय । मखनो गोनांदि , Citizen Right Protection Forum , Assam ( CRPFA ) आरो मोन 26 बेंगलि आफादफोरा गुवाहाटी नोगोरमानि खानापारायाव 17 नबेम्बरखालि नोगोरारि सोदांनाय बिल 2016 खौ हेफाजाब होनानै धर्ना बिलखौ नारखोना होनो मावथांखि लादोंमोन नाथाय हादोरसा सरकारा पार्मिसन एबा खाबुखौ होआखै । उनाव , आसाम साहित्य सभानि ( ASS ) मेलाव थांखि लायोदि , आसाम साहित्य सभाया सुबुं गौमानि सावरायमेल लागोन , जाय मेलाव बेंगलि आरो असमिया आफादफोरनिफ्राय नोगोरारि बिल 2016 नि सायाव मोनसे जायगायावनो गाव गावनि बिबुंथिखौ होनो हागोन । दिनैनि इउनायटेड लिबारेसन प्रन्ट अव आसाम ( ULFA ) जों जानाय मेलाव दोलोनि गुबुन गुबुन दैदेनगिरिफोर फारियै - अनुप चेटिया , अरबिन्द राजखवा , प्रबाल नियग , आरो गुबुन गुबुन दैदेनगिरि बिथांमोनहाबो बाहागो लादोंमोन होन्ना खौरां मोन्नाय जायो ।

सरकारजों सावरायगासिनो थानाय ULFA नि दैदेनगिरिफोरा बेंगलि आफादफोरजों सावरायदों

गुवाहाटी , नवेम्बर 13 : रबिबारनि बेलासिआव आसामनि सासे हौवासा आरो हिन्जावसाया मेघालया हादोरसानि नंगफह निफ्राय 45 कि . मिटार गोजान रि भाइय जिल्लायाव बाइकजों थांबाय थानाय समावनो बाइकखौ कन्ट्रल खालामनो हायैआव लामा दिभाइदाराव सोवग्रावनानै जायगायावनो सानैबो जिउ गोमानो गोनां जायो । खौरां मोन्नाय बादिब्ला हौवासाखौ गुवाहाटीनि थागिरि प्रबाकर मेधि आरो हिन्जावसाखौ सिबसागड़ जिल्ला सनारिनि थागिरि सुब्राथा पुकन होन्ना सिनायथि मोनो आरो सानैनिबो बैसोआ 20 सो जागोन होन्ना मिथिना मोन्नाय जायो । सानैजों गुवाहाटीनिफ्राय सिलंसिम थांबाय थानाय समावनो मेधिनि बाइक नं AS01.3350 आ लामायाव सोवग्रावो होन्ना खौरां मोन्नाय जायो । बाइकखौ बांद्राय गोख्रै सालायनायनि जाहोनाव बे जाथाया जादों जायनि जाहोनाव लामा दिभाइदारजों सोवग्रावदों होन्ना पुलिस बिफान्निफ्राय फोरमायो । गोथै देहाखौ नांगफ सुबुं देहा फाहामसालिआव थिसनो ।

मेघालय हादोरसायाव आसामनि सानै लाइमोननि जिउ गोमायो

क'कराझार , नवेम्बर 14 : क'कराझार जिल्लानि कछुगांव पुलिस थानानि बेन्दोंआव थानाय नाबिनगर हारिनचारा गामिनि थागिरि 60 बोसोरनि सासे आदिवासि आयजोखौ थांनाय 6 आरो 7 नवेम्बराव गावनि न'आवनो बुथारदोंमोन । जाथायखौ दायना सनदेह' खालामनानै बुथारनाय सान्नानै लादोंमोन , नाथाय पुलिसनि नायबिजिरनायाव मिथिनो मोन्नाय जायोदि - दायनिगिरिआ गावनि गोसोआव गोजोन्नाय लानो थाखायसो बुथारदों । सिरियै खौरां मोन्नानै , हारिनचारा गामिनि थागिरि इस्वान हेमब्रामनि फिसाला 31 बोसोर बैसोनि हान्दु हेमब्रमखौ सनदेह' खालामनानै दिनै फुंआवनो हमनो हायो । पुलिसनि सोंनाय फिन्नायाव सुमि टुदु बिथांखौ 6 नवेम्बर मोनानि 11.30 रिंगायाव सिखाजों दानथारदों होन्ना हान्दु हेमब्रम बिथांआ बुंनानै लायो । आरो जाथायनि सान 5 सिगां गावखौ सोंखारिदोंमोन होन्ना बुङो । बुथारनाय सिखाखौबो पुलिसनि सोंनाय फिन्नायाव बुथारजानाय आयजोनि नसुंनिफ्राय मोन्नो हायो । जाथायनि सोमोन्दै गुवारै सोंनाय फिन्नाय आरो आयेन बादियै साजा होनाया सोलिगासिनो दं होन्ना खौरां मोन्नाय जायो ।

आदिवासि आयजो सुमि टुदुखौ सिखाजों दानथारदों

कार्बि आंलं , नबेम्बर 12 : दिनै फुंआव कार्बि आंलं जिल्लानि बकाजान हाग्रा बिफान्नि सिङाव थानाय चायगांव ओनसोलाव मासे गोथै जोला मैदेरनि देहा मोनदों । खौरां मोन्नाय बादिब्ला सिनायनो मोनै मैहुरारिआ मैदेरखै हाथाय आरो गन्थंनि थाखाय गुलि गावनानै बुथारदों । हाग्रा बिफान्निफ्राय खौरांगिरिफोरनि सिगांआव बुङोदि , मोनानि समाव सोरबा मैहुरारिआ गुलिजों गावदों , जोंनि गिबि नायबिजिरनायाव मैदेरनि मोदोमाव गरनै गुलि गावनानै बुथारनायनि फोरमानखौ मोन्नाय जादों होन्ना बिथांआ बुंदेरो । हाग्रा बिफान्निफ्राय फोरमायबावोदि , मैदेरनि हाथाय आरो सुन्दायनि ससेखौ मैहुरारिआ हाख'नानै लानानै थांदों । दासान्दि मैहुरारिखौ संदान्नो थाखाय हाग्रा बिफानजों लोगोसे पुलिस बिफानाबो नाजागासिनो दं होन्ना खौरां मोनबावनाय जायो ।

कार्बि आंलं जिल्लायाव मैहुरारिआ मैदेर हाथायनि थाखाय मैदेरखौ बोथारदों

Guwahati : हादोरसानि गेलेमु थिलिनि बिथिङाव मोजां खौरां बुथुमना लाबोबाय सानै गेलेगिरिया । रासियानि उरान उरेयाव खुंफुंजाबाय थानाय मुलुगनां आइजो सेम्पियनसिप ( Women's World Boxing Championship ) खेलायाव गावनि आथिं आरो आखायजों जुजिनानै गावनि बेरेखा गेलेगिरि खौ फेजेनहोनानै आसामनि गेलेगिरि जमुना बर' आरो लाभलिना बरगहाइया सेमि फाइनेलनि मासियाव गाखोहैबाय । मख'जाथावदि सानै गेलेगिरिया जमुना बर'आ सुनितपुर जिलानि थागिरि आरो लाभलिना बरगहाइया खर'सा आसामनि गलाधाट जिलानि थागिरि । रायखांनो गोनां दि लाभलिना बरगहाइया मरक्क'नि बेल आहिम उमायमाखौ 5.0 पइन्टनि फारागथियाव देरहानानै सेमि फाइनेलनि थाखोयाव गाखोयो बेरा फारसेथिं जमुना बर'आबो आगुनि मुलुगनां थाखोनि सेम्पियन Ouidad Sfouh खौ 5.0 पइन्टाव फेजेननानै सेमि फाइनेलनि थाखोयाव गाखोलांनो हायो । बेवहायनो लाभलिना बरगहाइया मोनबो ट्राय गैयालासे मुलुगनि नैथि आइजो बक्सिं सेम्पियनसिप महरै सायख' जाखाबाय । बिनि नख'रनि निखावरि नख'रनि हालोदजों जुजि लांनो गोनां जादों उन्दै फालांगिरि बिफाया तिकेन बरगहाइया । गुबुन फारसेथिं सुनितपुरनि फिसाजो जमुना बर'आबो बिफा गोमालां जानायाव गोरिब गुनद्रा न'खरा राङारि हेंथागोनां हालोदजों मुगा मुगि जानांदों । थेवबो बिनि गेलेनायनि हाबिला थानायाव उन फावसाय़ना थायाखै । सिबाय बिमाया गावनि फिसा जमुना बर'खौ गायसंनो थाखाय बिमाया मैगं थाइगं नि फानग्रोनानै मदद खालामदों होन्ना खौरां बिजोंनि गेजेरजों फोरमाय जादों ।

आसामनि बक्सार गेलेगिरिनि मुलुगनां आइजो बक्सिं सेम्पियनसिप खेलायाव खाफाल गेवबाय

मारियानि , नबेम्बर 12 : थांनाय 1 नबेम्बरखालि थिनसुकिया जिल्लानि धोला - सादिया दलांनि साखाथिआव गुलि गावनानै बुथारग्लुंनाय जाथायखौ नोजोर होनानै मारियाना बियाबनि कंग्रेज दोलोनि MLA रुपजित कुर्मि बिथांआ हजाय बियाबनि बिजेपि दोलोनि MLA सिलादित्य' देवखौ गदाजों बुख्रुबनो होन्ना बुङो । 10 नबोम्बरखालि MLA रुपजित कुर्मि बिथांआ हारिनि सि गान्नानै , खर'आव मुकुत गान्नानै आरो आखायाव गदा लानानै पुटुला बादि साजायनानै नाकचारि दहथिया गामिआव ' बावनांसा ' बादि फाव कालामदोंमोन । कुर्मि बिथांआ खौरांगिरिफोरनि सिगांआव बुङोदि , सिलादित्य देव बिथांआ दासान्दि हादोरसायाव जेंना सोमजिहोनायजों लोब्बा दं , बिथांआनो थिनसुकिया बुथारनाय जाथायजों लोब्बा दं , देव बिथांआनो साबा सरासन्स्रा सुबुं थैनांनायनि दायनिगिर , जुदि आं MLA नङामोनब्ला बिथांनि मोदोमखौ आंनि गदाजों बुनानै गोजा - गोथां खालामगौमोन " होन्ना बिथां कुर्मिआ बुङो । बिथांआ बुंबावोदि , " आंनि आखाइआ खाजानाय , मानोना आं MLA , नाथाय इसोरा बिथांखौ समजों लोगोसे साजा होथारगोन " इसोरानो बिथांनि मोनफ्रोमबो जेंना गोनां राव बुनायफोराव साजा होगोन होन्ना बिथां कुर्मिआ बुंदेरो ।

रुपजित कुर्मिआ सिलादित्य देवखौ गदाजों बुख्रुबनो होन्ना बुङो

क'कराझार , नवेम्बर 13 : राज्य' सबानि बार्ग MP आरो UPPL राजखान्थि दोलोनि गाहाय आफादगिरि उरखाव गोरा ब्रम्ह बिथांआ नोगोरारि सोदांनाय बिल 2016 खौ गोख्रों रावजों हेंथा खालामो आरो बुङोदि , मिरु सरकारखौ दैदेन्नाय NDA सरकारा सा - सान्जा ओनसोलाव जबरजस्तियै बिलखौ सोदांनानै ओनसोलफोराव जेंना सोमजिहोनो नाजागासिनो दं । " जुदि बिलखौ जबरजस्तियै सोदाङोब्ला सा - सान्जा ओनसोलनि नक्साखौ भारतनि नक्सानिख्राय बुखावनाया गाहाम , बिलखौ गनायनानै लानो हाया , आसाम हादोरसायावल' नङा , बिलआ गासै सा - सान्जा ओनसोलफोरावनो गाज्रियै गोहोम गोग्लैगोन " होन्ना ब्रम्ह बिथांआ बुङो । नोगोरारि सोदांनाय बिलआ हादोरसायाव आयेन बेरेखायै हाबफैनाय सुबुंफोरखौ थामोन्था होगोन , जाय बिलआ हादोरसानि लुबैनायनि बेरेखा । " जोंनि साखाथिआव थानाय हादोरसाफोर फारियै मेघालया , नागालैन्ड आरो अरुनाचलफोराव बिलनि बेरेखायै गोख्रों मावथांखि लाबाय , आसाम सरकाराबो बिलनि बेरेखायै गोख्रों थांखि लानो थाखाय बेनो मोजां सम " होन्नानै बिथां ब्रम्हआ बुंबावो ।

जुदि नोगोरारि बिलखौ सोदांगोन अब्ला भारतनि नक्सानिफ्राय सा - सान्जा ओनसोलखौ बुखाव : उरखाव गोरा ब्रम्ह

गुवाहाटी , नवेम्बर 13 : दुखुनांथाव , फरायसालिआव थाखो 10 आव फरायफुबाय थानाय हिन्जावसाया इउनायटेड लिबारेसन प्रन्ट अव आसाम ( उदां ) ( ULFA ) उटकारि हान्जायाव मुं थिसनबाय , नोजोर होयोब्ला नुनो मोनगोनदि बावैसो सिगां ULFA ( I ) नि हान्जायाव मुं थिसन्नाय लाइमोनफोरा बेल' नङा । गोबां लाइमोनफोरा थांनाय दान मोननैनिफ्रायनो ULFA ( I ) उटकारि दोलोआव मुं थिसगासिनो दं , जायखौ जों बुंनो हायोदि , बिखा गावनायनिफ्राय गावनि गोसोखौ हमथानो हायैआव आरो थांखि लानो हानायनि गोहो गोयैआव बैफोर जाथाया जादों । थिनसुकिया जिल्लानि लेकापानिनि थागिरि थाखो जिआव फरायफुनाय करिस्मा मेचआ थांनाय सप्तानिफ्रायनो गोमानानै दंमोन । गोमानायनि जाहोनाव पुलिसनि नायबिजिरनायाव मिथिना मोन्नाय जायोदि हिन्जावसाया ULFA ( I ) उटकारि हान्जानि दोलोआव मुं थिसनबाय । आसाम पुलिस बिफान्नि पल्लब बाटाचार्य बिथांआ खौरांगिरिनि सिगांआव बुङोदि , " नोगोरारि सोदांनाय बिल 2016 खौ गोख्रों बेरेखा खालामनायनि जाहोनाव ULFA ( I ) उटकारि हान्जानि सोद्रोमाफोरा थार जाहोनखौ दिन्थिनानै गोदान जिउ मोनफिन्नाय बादि जाबाय " । बिथांआ बुंबावोदि , " हादोरसायाव असमिया आरो बेंगलि राव रायज्लायग्राफोरा जारिमिनारि गोरोन्थि मावफारिया लाबोनायनि जाहोनाव बिलखौ सोदांमनो नागिरनाया गाहांनाय गारायाव संख्रि सारलानानै होनाय बादि जादों , 1960 माइथायाव रावखौ गिनानै असमिया रावनि सोमावसारदोंमोन आरो आसाम सोमावसारनाय समावबो असमिया रावखौ गिदोंमोन , बैफोरखौ दबथायनानै दोन्नो हाबोदोंमोन , नाथाय दा एखे रोखोमैनो बे जाथाया सोमजिफिन्नायनि लामाजों थांगासिनो दं " होन्ना बिथां बाटाचार्यआ बुंबावो । बांद्राय लाइमोनफोरा ULFA ( I ) उटराकि हान्जायाव हाबहैआखै होना बिथां बाटाचार्यआ बुङोदि , थांनाय 1 सेप्तेम्बरनिफ्राय दिनैसिम उदालगुरि आरो थिनसुकिया जिल्लाफोरनि गासै सा 8 सुबुंफोरा गोदांनै ULFA ( I ) उटकारिनि दोलोआव हाबहैदों , माखासेखौ जों हमनो मोनफिन्नाय जाबाय , जोंनि फारिलाइआव बेकिनिल' दं " होन्ना बिथांआ बुंदेरो । फारसेथिं थिनसुकिया जिल्लानि जागुन होन्नाय ओनसोलनि फानेंगांव गामिनि सासे लाइमोना ULFA ( I ) उटकारि हान्जानि दोलोआव मुं थिसनदों होन्ना मिथिनो मोन्नाय जायो । खौरां मोन्नाय बादिब्ला बिथांखौ चन्द्र बुरागहाइन होन्ना सिनायथि मोन्नाय जायो जाय बिथांआ थांनाय अक्टबर दान्निफ्रायनो न'निफ्राय गोमाना दंमोन । मखनो गोनांदि बावैसो सिगां उदालगुरि जिल्लानि साखुवार , धनजित आरो जगत बिथांमोनि बिमा बिफाया गाव गावनि गथ ' फोरखौ न ' सिम दैथायहरफिन्नो थाखाय ULFA ( I ) नि दैदेनगिरि कामान्डार परेस बरुवा बिथांखौ खावलायहरो ।

फरायसालिआव फरायफुनाय हिन्जावसाया ULFA - I उटकारि हान्जायाव मुं थिसनदों

क'कराझार , नवेम्बर 14 : दुलाराय राजबंसि फरायसा आफादआ राजबंसि फोलेरनि सुबुंफोरनो सेडियुल ट्रायबनि बिमुं आरो आलादा राज्यो कामाटापुर दाफुंनानै होनाय खामानिफोरा फेलें जानायनि जाहोनाव भारतनि गाहाय मनट्री नारेन्ड्र मोडी आरो हादोरसानि गिबि मनट्री सर्बानन्द सनवालनि मुसुखा सावदों । दुलाराय राजबंसि फरायसा आफादनि ( आक्रासु ) मावथि सोद्रोमाफोरा कदलटलानि लामायाव गाहाय मनट्री आरो गिबि मनट्रीनि मुसुखाखौ सावनानै बिजेपि दैदेन्नाय सरकारखौ बायदि बायदि रावजों सोंखारिनायजों लोगोसे थांनाय एसेमब्लि बिसायखथिनि सिगां ST नि बिमुं आरो आलादा राज्यो कामातापुरखौ दाफुंनानै होगोन होन्नानै बुंदोंमोन नाथाय फेलें जादों होन्ना बिथांमोनहा सरकारखौ सोंखारिदों । आक्रासुनि आफादगिरि अरुन कुमार रय बिथांआ खौरांगिरिफोरनि सिगांआव बुङोदि , बिथांमोनहा हादोरनि गाहाय मनट्री मोडी आरो गिबि मनट्री सनवालनि मुसुखाखौ नंखाय खोथा बुंनायनि थाखाय सावदों , आरो थालांनाय सेडियुल ट्रायब बिमुंनि दाबि आरो आलादा राज्यो कामातापुरखौ दाफुंनो थाखाय दाबि खालामदों होन्ना बिथांआ बुंबावो ।

राजबंसि फरायसा आफादआ गिबि मनट्री आरो गाहाय मनट्रीनि मुसुखा सावदों

गुवाहाटी , नवेम्बर 14 : हिमा दासजों लोगोसे बिथांखौ मोजां नोनग्रा आरो आसाम हादोरसानि थाखाय गोग्गाथाव बाथ्रादि - United Nations International Children's Emergency Fund एबा UNICEF आ हिमा दास बिथांखौ भारतीय लाइमोनफोरनि ऐम्बासडर होन्नानै 14 नवेम्बरखालि फोसावबाय । हिमा दास बिथांआ मेंनाय आरो जिरायनाय गोयै नाजानानै गांनि मुंखौ मुलुगाव मिथिसारहोनो हाबाय आरो हादोरनि लाइमोनफोरनि गेजेराव गावनि मोजां मुंखौ नुजाहोनो हाबाय जायखौ " Dihing Express " होन्नानैबो मिथिनाय जायो । हिमा दास बिथांआ हादोरनि आरो मुलुगनि लाइमोनफोरनि गेजेराव मोनसे रल मडेल लानो हाबाय होन्नानै EUNICEF आ बुङो आरो भारतीय ' लाइमोनफोरनि सासे ऐम्बासडर होन्नानै मुंसाय होयो । भारतीय ' लाइमोनफोरनि ऐम्बासडर जानानै हिमा दास बिथांआ लाइमोनफोरनि मोन्थाय आरो नांगौ जानायनि फारसे लाइमोनफोरनि गेजेराव सांग्रांथि होनायनि खामानिफोरखौ मावलांनांगोन होन्ना खौरां मोन्नाय जायो । लाइमोन आरो गथ ' साफोरनि जौगानाय आरो मावफारिया लानाय फोराव बिहोमा होलांनांगोन होन्ना मिथिनो मनबावनाय जायो ।

आसामनि फिसाजो हिमा दासखौ UNICEF आ भारतीय लाइमोनफोरनि ऐम्बासडर होन्ना बुंदों

बक' , नवेम्बर 16 : बक' बियाबनि सिङाव थानाय पायेरांगा गामिनि सुबुंफोरा गोबाव समनिफ्रायनो खारखारि दैमानि गोजौआव RCC दालां लुफुंनो दाबि खालामबोदोंमोन नाथाय सरकारा बिथांमोनि गाबखांनायखौ खोनासंङैआव गामिनि सुबुंफोरा ओंखारबोनानै हादोरसानि गिबि मनट्रीनि मुसुखा सावदों । खौरां मोन्नाय बादिब्ला बक' आरो चयगांव बियबखौ औवानि दालांदोंसो फोनांदाबनानै दं , दैज्लां बोथोरनि समाव फरायसाफोरा दैमाखौ औवानि दालांजों बारनायाव गोबां जाब्रबथाय सोमजिबोगासिनो दं होन्ना मिथिनो मोन्नाय जायो ।

बक' बियाबनि सुबुंफोरा गिबि मनट्रीनि मुसुखा सावदों

दिगबय , नवेम्बर 14 : थिनसुकिया जिल्लानि मारघेरिथा पुलिस थानानि बेन्दोंआव थानाय बरगलाइनि मॉं दुर्गा Weight Bridge खाथिआव गं 20 साखा गोनां नं HR61.9588 कयला बोग्रा लाडेन ट्राकआव हरखाबै अर खामदों । खौरां मोन्नाय बादिब्ला कयला लांग्रा ट्राक गारिआ मारघेरिथा - दिगबय लामाजों कयला लानानै थांगासिनो दंमोन , बे समावनो गारिनि इंन्जिन आरो गासै कयलाफोराव अर खामो । पुलिस आरो कयला इन्डासट्रीनि गोब्राब नाजानायाव माखासे कयलाफोरखौ रैखा खालामनो हायो आरो खावसे खामफ्रामजानाय लाडेन ट्राक गारिखौ जाथायनि सोमोन्दै सोंनाय - फिन्नाय खालामनो थाखाय पुलिस थानायाव लानानै फैनाय जायो होन्ना जोंनिसिम खौरां सफैयो ।

थिनसुकिया जिल्लायाव कयला बोग्रा लाडेन ट्राकआ अर खामदों

क'कराझार , नवेम्बर 16 : आर्मि बिफान्नि रेड हर्न , क'कराझार पुलिस आरो जयरामपुर पुलिसआ अरुनाछल हादोरसायाव थानाय चांलां जिल्लानि जयरामपुर ओनसोलाव NDFB ( S ) नि सोद्रोमाफोर थानायनि सोमोन्दै सिरियै खौरां मोन्नानै थांनाय मोनायाव एबा 15 नवेम्बराव संदान्नानै गासै सा 5 उटकारि हान्जानि सोद्रोमाफोरखौ हमनो हायो । खौरां मोन्नाय बादिब्ला बिथांमोनहा मयनमार हादोराव ट्रेलिं मोन्नाय 40 थि आरो 42 थि थाखोनि सोद्रोमाफोर होन्ना मिथिनो मोन्नाय जायो । हमजानाय बिथांमोनखौ फारियै - 1 . चिरां जिल्लानि काक्रागांव ओनसोलाव थानाय आमगुरि नयापारा गामिनि थागिरि सानजिब बसिमथारिनि फासाला बिस्वजित बसुमतारि एबा बि . बिर्सा ( 22 ) 3 . सनितपुर जिल्लानि बाथासिपुर ओनसोलाव थानाय सनाजुलि गामिनि मेर्गा बसुमथारिनि फिसाजो सम्पा बसुमथारि एबा बि . सारपाव ( 18 ) । हमजानाय बिथांमोनिफ्राय लोगोआव माखासे हाथियारफोरखौबो मोन्नाय जादों होन्ना खौरां मोन्नाय जायो ।

अरुनाछलानि चांलां जिल्लायाव सा 5 NDFB ( S ) नि सोद्रोमाफोरखौ हमदों

सामुगुरि , नवेम्बर 14 : नगांव जिल्लानि करालिगांव ओनसोलाव माखासे सिनायनो मोनै सुबुंफोरा भारटीय जनता पार्टा राजखान्थि दोलोनि कलियाबर बियाबनि आफादगिरिनि नं AS 01Y 5133 बलेर' गारिखौ मंगलबारखालि अरजों सावदों । अर खामनायनि जाहोनाव गारिनि मोनसेबो बाहागोखौनो रैखा खालामनो हायाखै होन्ना खौरां मोन्नाय जायो । बलेर' गारिनि बिगोमा आरो बिजेपि इउनिटनि दैदेनगिरि अनिल सायकिया बिथांआ खौरांगिरिफोरनि सिगांआव बुङोदि - बेफोर खामानिखौ माखासे बिजेपि दोलोनि बेरेखा हान्जानि सोद्रोमाफोरा मावदों , पन्चायत बिसायखथिनि सिगां बिजेपि दोलोजों गोख्रों नाजानो थाखाय बेफोर खामानिखौ मावदों होन्ना बिथांआ बुंबावो । सिनायनो मोनै सुबुंफोरा बिथांनि स्करपिय' गारिखौबो सावनो नाजागासिनो दंमोन , नाथाय ओनसोलनि सुबुंफोरा जाथायनि सोमोन्दै मिथिनानै दुथांफोरा खारखोमालाङो नाथाय माखासे गारिनि बाहागोफोरखौ गाज्रि खालामना गालाङो । अनिल सायकिया बिथांआ जाथायनि सोमोन्दै पुलिसनो FIR गथायो ।

कलियाबर दालाइ बिजेपि दोलोनि आफादगिरि अनिल सायकियानि बलेर' गारिखौ सिनायनो मोनै दुथांआ अरजों सावदों

क'कराझार , नवेम्बर 16 : आसाम आरो सोनाब बेंगलावनि गुबुन गुबुन जायगाफोराव बर' थुनलाइ सान एबा बर' साहित्य सभानि गायसंनाय सान फालिनायजों लोगोसे क'कराझार जिल्लायावबो फालिदों । क'कराझार प्रायमारि बर' साहित्य ' सभानि बान्जायनायाव क'कराझार टाउननि गोजोनपुरिआवबो बर' थुनलाइ सानखौ गाजा गोमजायै फालिदों होन्ना खौरां मोन्नाय जायो । हाबाफारि बादियै क'कराझार जिल्ला प्रायमारि बर' साहित्य सभानि आफादगिरि प्रियान्त बसुमथारि बिथांआ आफादनि फिरफिलाखौ बिरहोयो , बेनि उनाव बर' राव आरो बर' थुनलाइ सोमावसारनाय समाव मुंख्लं जालांनाय सुबुंफोरखौ गोसोखांनानै आफादनि लेङाइ आफादगिरि ड : सुदिर कुमार ब्रम्ह बिथांआ बिबार बावजेनो होन्ना मिथिनो मोन्नाय जायो । बड'लैन्ड मुलुग सोलोंसालि आरो क'कराझार सरकारि फरायसालिआवबो गुबुन गुबुन हाबाफारि लानानै बर' थुनलाइ सानखौ गाजा गोमजायै खुंफुंदों होन्ना खौरां मोनबावनाय जायो । आसाम हादोरसानि अनगायैबो बर' हारिनि सुबुंफोर थानाय सोनाब बेंगल आरो मेघालया हादोरसाफोरनि जिल्ला खमिटि आरो इउनिट खमिटिफोरजों लोगोसे सोलोंथाय फसंथानफोरावबो फालिदों होन्ना मिथिनो मोन्नाय जायो । मखनो गोनांदि , 1952 माइथायनि 16 नवेम्बरखालि बर' साहित्य सभाखौ गायसंदोंमोन आरो बेनिनो गाहाय आफादगिरि हिसाबै जयभाद्रा हागजार आरो सनाराम टाउसेन बिथांमोनहा गिबिसिन बिबानखौ रुजुनदोंमोन ।

आसाम आरो सोनाब बेंगलाव बर' थुनलाइ सान फालिदों

हादोरसानि गिबिसिन साखोन सिखोन आरो सोमखोर गामि महरै बेल'ना गामिया गायसं जाबाय । बरपेटा जिल्लानि ब'जालि महकुमानि सिंङाव थानाय बेल'ना गामिनि राज्योनि खामानि मावनायाव गोजोननानै राज्योनि गिबि मन्थ्रि सर्बानन्द सन'वाल बिथांआ माखासे सान सिगाङाव टुइटारनि गेजेरजों हाम्लायथि बावहरनायनि उनाव गाहाइ मन्थ्रि नरेन्द्र मडियाबो 8 अक्ट'बराव टुइटारनि हेफाजाबाव गामिखौ बाख्नायथारो । गिबि मन्थ्रि सर्बानन्द सन'वाल बिथांआ ब' जालिनि बेल'ना गामिखौ राज्योनि मादाव गंसे साखोन सिखोन आरो सोमखोर आबहावानि गंसे गामि । गामिनि थागिरिया सिबस्रांनायनि बेलायाव दिन्थि नेरसोन दिन्थिहैदों । खौसेथिनि नाजानायजों प्लासटिक बाहायनायखौ होबथानो एबा जानगाराव लाखिनो हायो बेखौनो बेल'ना नि थागिरि राज्यो - राजाया रोखायै फोरमान खालामदों । मख'जाथावदि हादोरनि गाहाइ मन्थ्रि नरेन्द्र मडिया आजावनाय साखोन सिखोन मावथांखिनि मोनसे बाहागो महरै दिनैनिफ्राय बोसोर से सिगां आसाम सोरखारनि हाग्रा आरो आबहावा बिफाननि ब्रैण्ड एम्बासादर आरो ग्रीन मिशन ब'जालिनि सामलायगिरि आनन्द खाट'नियारनि साखा - फारायावनो बेल'ना गामिनि राज्यो - राजाया गामिखौ साखोन साखोन , दाखोर दाला उदां आरो सोमखोर गामि महरै लाखिनो सिमान लादोंमोन । रायखांनो गोनां दि दासिमाव गामियारि बोसोर सेनि सिगाङावनो गामियाव खनसे बाहाय जाखानाय प्लासटिक हारिनि मुवा बेसाद आरो गुबुन गुबुन फेग्रा जिराद बाहायनाय आरो सोबनायखौ बन्द खालामदों । बेनि अनगायैबो सोरबा सुबुङा जुदि प्लासटिक बाहायो अब्ला बिथांखौ रां जुरिमाना फोनांदोंमोन आरो बुरजा सुबुं थुबुर जानाय जायगायाव फेग्रा हारिनि मुवा बेसाद बाहायनायाव से रोजा रां फोनांनाय नि राहा लादोंमोन । बेयो गमामायैनो हादोरसानि साफ्रोमबो राज्यो - राजानि थाखाय मोनसे गाहाम खौरां । राज्योआ साखोन सिखोन नि बेलायाव आगान होदों बेनो मोगथां फोरमान होन्ना फसंजादों । साफ्रोमबो गामियारि प्लासटिकनि मुवा बेसाद सोलायै गाव मदद हान्जा ( Self Help Group ) नि सोद्रोमाया बानायनाय लेखा बिलाइनि जलंगा बाहायदोंमोन । बेनि अनगायैबो राज्योआरि खामानि दामानियाव थालिर बिलाइ आरो मिथिंगायारि दालाइ बिलाइ जों हेबनाय थोरसि खुरै एबा दौलेम बाइदि बाहायनानै जाग्रा आदार संदोंमोन आरो स्टीलनि गिलासाव दै लोंदोंमोन । थारैनो बे सिबस्रांनाय एबा साखोन सिखोन जानाया बयनिबो थाखाय मोनसे दिन्थि नेरसोन खाम्फा ।

आसामनि बेल'ना गामिया गिबि साखोन सिखोन आरो सोमखोर गामि गायसं जाबाय

गुवाहाटी , नवेम्बर 17.1971 माइथायाव जानाय भारत - पाकिस्तान दावहायाव हिरो बादि गाहाय रल लाबोनाय ब्रिगेडार कुल्डिब सिंह चान्डपुरि बिथांआ दिनैनि फुंआव जोबथा हां बोबाय । बिथांआ जोबथा हां बोनाय समाव गासै 78 बोसोर जाबायमोन होन्ना मिथिनो मोन्नाय जायो , जाय बिथांआ 1971 माइथायनिफ्रायनो भारत मिलिटारी बिफान्नि गेदेमा देहा फाहामगिरि जानानै दंमोन आरो पाकिस्तान हादोरनि बेरेखा दावहायाव बाहागो लाबोदोंमोन । ब्रिगेदार चान्डपुरि बिथांआ " महाभिर चक्र " बान्थाखोबो मोन्नो हादोंमोन जाय बान्थाया भारत सरकारजों होजानाय हादोरनि 2 थि देरसिन बान्था । मखनो गोनांदि , जेब्ला JP Datta बिथांजों दिहुनजानाय " बर्डार " सावथुनाव फावखुंगुर Sunny Deol आ गाहाय रल लादोंमोन अब्लानिफ्राय बिथांखौ गुबैयै मिथिनाय जादोंमोन । बे सावथुननि गेजेरजों JP Datta बिथांआ 1971 माइथायनि भारत - पाकिस्तान दावहानि सैथो बाथ्राखौ बेरखांहोनो नाजादों । बै समाव पाकिस्तान हादोरनि मोन 51 मिलिटारि खम्पानिफोरा लंगेवाला आरो रामगड़ ओनसोलखौ सेखनानै लानो थाखाय भारतखौ डिसेम्बर दाननि 5 आरो 6 अक्टआव गोख्रोङै गाग्लोबदोंमोन ।

1971 माइथायनि भारत - पाकिस्तान दावहानि हिरो कुल्डिब सिंहआ जोबथा हां बोबाय

जरहात , नवेम्बर 17 : जरहात जिल्लानि स्पेशियेल कोर्डआ सेक्सन 144 खौ जिल्लायाव सोदांबाय जाय सेक्सननि गेजेरजों मटरसाइकेल , साइकेल , गराय , गारिफोराव सानै साथाम गाखोनाय , गोसोम हेल्मेट गान्नाय , जमा जमा थानायफोरखौ बन्द' खालामनाय जायो । नाथाय 10 बोसोरनि उन्दै आरो 60 बोसोरनि बांसिन बैसोजानाय , रैखाथि हान्जा आरो गोनां ( VIP ) फोरनि थाखाय थार फोरमान बिलाइ थानायफोरखौ सेक्सन 144 निफ्राय रेहाय होनाय जादों होन्ना मिथिनो मोन्नाय जायो । बे बाथ्राखौ जरहात जिल्लानि DIPRO सारडि गगय बिथांआ सरकारि प्रेस रिलिसनि गेजेरजों सुक्रबारखालि फोरसावो । बेफोरजों लोगोसे आसाम - अरुनाछल सिमा ओनसोलफोराव पुलिसनि नायसंनाया गोख्रोंनिफ्राय गोख्रों जागासिनो दं होन्ना मिथिनो मोन्नाय जायो । मोनानि समाव बेरायनो हायै बादि बयनिबो थाखाय कार्फिउ होनाय जादों होन्ना मिथिनो मोनबावनाय जायो जाहाथे रावबो सुबुंफोरा आयेन बेरेखा खामानिफोर मावनो हाया । मखनो गोनांदि हादोरसायाव गिबि पन्चायत बिसायखथिखौ फैगौ डिसेम्बर दाननि 6 अक्टआव खुंफुंगोन होन्ना मिथिनो मोन्नाय जायो ।

पन्चायत बिसायखथि : जरहात जिल्लायाव सेक्सन 144 फोसावबाय

क'कराझार , नवेम्बर 28 : क'कराझार जिल्लानि डिपुटी खमिसनारनि मावख'नि लांगोनायाव आदिवासि सेंगाल अभियान ( ASA ) आफादआ 3 घन्टा जिरायनानै धर्ना होदों खौरां मोन्नाय बादिब्ला आदिवासि सेंगाल अभियान आफादनि गोबां सोद्रोमाफोरा शेडियुल ट्रायब ( ST ) बिमुंनि दाबि खालामनायजों लोगोसे हानि फोरमान बिलाइ एबा हा पाट्टा आरो सान्टाल रावखौ हादोरसानि मोनफ्रोमबो फरायसालिफोराव गनायथि होनांगौ होन्ना दाबि खालामदों । बिथांमोनहा डिपुटी खमिसनारनि सिंजों हादोरनि गिबि मनट्री सर्बानन्द सनवाल बिथांनो गोसोखां बिलाइ गथायदों । गोसोखां बिलाइआव बिथांमोनहा शेडियुल ट्रायब बिमुंनि गनायथिनि दाबि आरो जाय बिथांमोनहा Forest Dwellers Act , 2006 नि आयेन बादियै हाग्रा ओनसोलफोराव थाबोगासिनो दं बिथांमोनो हा पाट्टा होनांगौ होन्ना दाबि खालामदों । आदिवासि सेंगाल अभियान ( ASA ) आफादनि सोद्रोमाफोरा बुङोदि , " आदिवासि सुबुंफोरखौ आसाम सरकारा बिमा बाथुलनि नोजोरजों नायनायनि थाखाय सोलोंथाय , सामाज खान्थि , रांखान्थि आरो बायदि बायदि बिथिंफोराव गोग्लैसोनानै थाबोनांगासिनो दं " ।

आदिवासि सेंगाल अभियान आफादनि सोद्रोमाफोरा ST बिमुं आरो हा पाट्टा दाबि खालामदों

उदालगुरि , नवेम्बर 28 : माखासे सि एबा गान्नाय जामनाय मुवानि फालांगिरिफोरा गाव गावनि मुलाम्पानि थाखाय गुबुन मोनसे हारिनि गुन आरो आब्रुथिखौ नाया लासेनो सिफोरखौ फालांगिरि खालामगासिनो दं । बेफोरखौ नोजोर होनानै दुलाराय बर' फरायसा आफादनि उदालगुरि आन्चलिक फरायसा आफादआ दिनै ( बुधबार ) उदालगुरिआव मेचिनजों दानाय दखनाफोरखौ थुबुर खालामनानै सावदों होन्ना खौरां मोन्नाय जायो । ' दखना ' सिखौ सा - सान्जा भारतआव थानाय बर' आयजोफोरा गानो , जाय सिआ बर' आयजोफोरखौ सिनायथि होयो आरो हारिनि गोथौ गुनाबो बे दखनायावनो हाबनानै दं । समजों लोगोसे जौगाबोनानै दासान्दि गोबां दखनाफोरखौ मेचिनजों दनानै फालांगिरिफोरा मुलाम्पा खालामबोगासिनो दं आरो फारसेथिं खहा जाबोगासिनो दं । मिथिनो मोन्नाय बादिब्ला खम समनि गेजेरावनो दखनाफोरखौ मेचिनजों दानानै खम बेसेनावनो फानो , नाथाय सान्नो गोनां बाथ्राया जादों मेचिनजों दानाय दखनाफोरा आखायजों दानायबादि जाया , जायनि जाहोनाव दखना आरो बर' माहारिनि गुनफोरा गुबुंले जालांगोन । बेफोर बाथ्राफोरखौ सान्नानै दिनै उदालगुरि एबसुनि मावथि सोद्रोमाफोरा बे खामानिखौ मावनो गोनां जादों होन्ना मिथिनो मोन्नाय जायो । " जों मेचिनजों दानाय दखनाफोरखौ जमा खालामनानै सावनाय जादों , बेफोर दखनाखौ मोजां नङै खुन्दुंफोरखौ बाहायनानै बर' हारिनि दखनानि आगरखौ खावनानै दखनानि महर होनानै जोबोद खम बेसेनावनो फानदों " होन्नानै एबसुनि मावथि सोद्रोमाफोरा बुङो । " जाय बिथांमोनहा नंखाय आरो गुन गोयै दखानानि फालांगिरि खालामगासिनो दं बिथांमोनहा थाबैनो दखना गलाफोरखौ बन्द' खालामनांगौ " होन्नानै एबसुनि मावथि सोद्रोमाफोरा हुमकि होबावो ।

उदालगुरिआव मेशिनजों दानाय दखनाखौ सावदों

गुवाहाटी , नवेम्बर 28 : गोमोथावदि , मिरु सराकारा सा - सान्जा ओनसोलनिफ्राय गुबुन गुबुन उटकारि हान्जाफोरखौ गोजोन सावरायनायनि गेजेरजों फोजोबनो मावफारिया लानाया बुधबार ( दिनै ) हादोरसानि गुबुन गुबुन जायगाफोराव इउनायटेड लिबारेशन प्रन्ट अव असम उदां ( ULFA - Independent ) उटकारि हान्जानि फिरफिला बिरगासिनो थानायखौ नुनानै गोबां ओनसोलनि सुबुंफोरनि गोसोआव सोमोनांहोदों । खौरां मोन्नाय बादिब्ला ULFA ( I ) नि फिरफिलाया गुवाहाटी नोगोरमानि साखाथिआव थानाय बरबारि गोजौ फरायसालिआव मोनसे आरो खाथिनि हाजोआव मोनसे बिरगासिनो दंमोन होन्ना मिथिनो मोन्नाय जायो । ओनसोलनि सुबुंफोरा नुनानै थाबैनो पुलिसनो खौरां हरो आरो लोगो लोगो पुलिस बिफान्निफ्राय नुजाहैनानै बिरगासिनो थानाय फिरफिलाखौ बोखाङो होन्ना मिथिनो मोनो । " जों जोबोद गिनाय मोनदों " होन्ना ओनसोलनि सुबुंफोरा बुङो । सासे आयजोआ बुङोदि - " जों जोंनि गथ'फोरखौ फरायसालिसिम दैथायहरनो गिनाय मोनबाय " मारियानि : जरहात जिल्लानि बेंखनाव थानाय मारियानि ओनसोलनि नागाधुलि जनजाति गोजौ फरायसालिनि साखाथिआवबो ULFA ( I ) उटकारि हान्जानि फिरफिला बिरगासिनो थानायखौ नुनो मोन्नाय जादों । खौरां मोन्नाय बादिब्ला सोरबा सनदेह' गोनां ULFA ( I ) नि सोद्रोमाया बे खामानिखौ मावदों होन्ना सनदेह' खालामनाय जादों । मारियानि पुलिस बिफान्निफ्राय फरायसालिसिम थांनानै फिरफिलाखौ बोखांनानै थानासिम लानानै फैयो होन्ना खौरां मोनबावनाय जायो । धेमाजि : दिनै ULFA ( I ) नि फिरफिलाखौ बिरहोनायखौ गुवाहाटी आरो जरहात जिल्लाफोराव मोनखांनायनि उनाव सा - आसामनि धेमाजि आरो लक्किमपुर जिल्लाफोरावबो उटकारि हान्जानि फिरफिला बिरहोनायखौ नुनो मोन्नाय जादों । खौरां मोन्नाय बादिब्ला लक्किमपुर जिल्लानि नारायनपुर ओनसोलाव थानाय डक्किन धलपुर बालिका गोजौ फरायसालिनि साखाथिआव मोन्नाय जादों । फारसेथिं धेमाजि जिल्लानि चामराजान ओनसोलाव थानाय 15 नं राजा लामायावबो मोन्नाय जादों होन्ना जोंनिसिम खौरां मोन्नाय जायो । पुसिल बिफान्निफ्राय थाबैनो थांनानै फिरफिलाखौ बोखानानै लानानै फैदों आरो दासान्दि सोंनाय फिन्नायफोरा सोलिगासिनो दं होन्ना खौरां मोनबावनाय जायो ।

आसामनि गुबुन गुबुन जायगाफोराव ULFA ( I ) उटकारि हान्जानि फिरफिला बिरनाय नुनो मोनदों

कालायगांव , नवेम्बर 29 : उदालगुरि जिल्लानि सिङाव थानाय कालायगांव आव 10 बोसोरनि उन्दै हिन्जावसाखौ जिनाहारि खालामनायनि दायआव कालायगांव पुलिसआ सासे हाबा जाखानाय हौवाखौ बुधबारखालि खायो । दायनिगिरि बिथांखौ कालायगांव ओनसोलाव थानाय जेगेराझार गामिनि थागिरि कान्डाप चौदरि होन्ना सिनायथि मोन्नाय जायो । खौरां मोन्नाय बादिब्ला , दायनिगिर कान्डाप चौदरि बिथांआ हिन्जावसानि नखराव रावबो गोयैनि खाबुखौ लानानै न' सिङाव हाबनानै खुगा होथेनानै थांनाय 19 नवेम्बरखालि जबरजस्थि जिनाहारि खालामदोंमोन । जेब्ला हिन्जावसाया गावनि बिमा बिफानि सिगांआव जाथायनि सोमोन्दै खिनथानानै होयो अब्ला मुगैथाव जाथायखौ मिथिनो मोनो । बेबादियैनो हिन्जावसानि बिमा - बिफाया जाथायखौ लानानै कालायगांव पुलिस थानायाव FIR थिसनो । FIR थिसन्नाय लेखा कालायगांव पुलिसआ दायनिगिरि संदानो आरो बुधबाराखालि कयराबारि गामिनिफ्राय दायनिगिरिखौ खानो हायो । दासान्दि जाथायनि सोमोन्दै सोंनाय फिन्नाया सोलिगासिनो दं होन्ना मिथिनो मोनबावनाय जायो ।

हाबा जाखानाय हौवाया 10 बोसोरनि उन्दै हिन्जावखौ जिनाहारि

गुवाहाटी , नवेम्बर 28 : दिनै सानसुनि 1.15 रिंगासोआव गुवाहाटी नोगोरनमायाव थानाय मेघदुट भबन बिलदिंनि गाहायाव सासे सासे सुबुंनि गोथै देहा मोन्नाय जायो । खौरां मोन्नाय बादिब्ला पानबाजार पुलिसआ थैनाय सुबुंनि सिनायथिखौ दासिमबो मोन्नाय जायाखै । खौरांगिरिनि सिगांआव , डिउटी होनाय हम गार्ड बिथांआ बुंनायबादिब्ला जेब्ला हरखाबै माबा गोग्लैनायबादि सोदोब मोन्नानै हाखु दाखु सोदोब फैनाय जायगासिम थाङो अब्ला बिलदिंनिफ्राय बाज्रुमनानै गाहायाव गोलाव जानानै उन्दुनाय नुनो मोनो । उनाव बिथांआ मोजां थाल लानानै नायनायाव मिथिनो मोनोदि बिथांआ जिउ गैला । माखासे मेगनजों नुनाय सुबुंफोरा सनदेह' खालामनाय बादिब्ला बिथांआ मेघदुट भबन बिलदिंनिफ्राय बाज्रुमनानै जिउ फोजोबना लादों । उनाव बिथांखौ नोगोरमानिनो महेन्ड्र महन चौदरि देहा फाहामसालिआव थिसनदोंमोनब्लाबो देहा फाहामगिरिआ बिथांखौ जिउ गैला होन्ना मिथिहोयो । पस्ट मरटेमनि थाखाय गुवाहाटी मेडिकेल सोलोंसालि आरो देहा फाहामसालिसिम दैथाय हरो ।

गुवाहाटी मेघदुट भबन बिलदिंनिफ्राय सासे सुबुंआ बाज्रुमनानै जिउ फोजोबना लादों

गहपुर , नवेम्बर 29 : गहपुराव थानाय चायदुवार फरायसालिमायाव दिग्रि सेथि बोसोराव फरायफुबाय थानाय बिनिता दास बिथांआ फैगौ आसाम पन्चायतनि बिसायखथिनि थाखाय साखाफारा जाबाय । खौरां मोन्नाय बादिब्ला बिनिता दास बिथांआ असम गन परिसदनि ( AGP ) जानानै नतुन चाट्रांग गामिनि आफादगिरिनि मासिआव बिजाथि थिसनदों । बिथांआ बुङोदि , " सासे लाइमोन जानायलाय आंखौ बयबो हेफाजाब होदों आरो आंखौ फोथाय जुदि आं गोहोआव फैयोब्ला आंनि गामिखौ फारफ्रोमबो बिथिंआव जौगाहोनाय खामानिखौ मावलांगोन , जोंनि गामिनि सुबुंफोरा जोंनि गामि जौगाखांनायखौ नुनो मोनगोन जुदि आं गोहोआव फैयोब्ला " होन्ना बिथांआ बुबावो । मखनो गोनांदि , आसाम हादोरसानि मोन 26 जिल्लाफोरजों लोगोसे मोन 14 सुबुं साब - डिभिजनफोराव पन्चायतनि बिसायखथिआ फैगौ 5 डिसेम्बर आरो 9 डिसेम्बराव खुंफुंगोन आरो 12 डिसेम्बरखालि भटनि जौखोन्दोखौ सानगोन ।

पन्चायत बिसायखथि : गहपुराव लाइमोन बिजाथिआ गामिखौ जौगाहोनो समायखिरा लायो

बरपेटा , नवेम्बर 29 : दिनै ( ब्रिहस्पथिबार ) बरपेटा जिल्लानि सिंजों फैनाय 31 नं राजा लामायाव बरपेटा पुलिसआ ट्राकफोरखौ चेकिं खालामनायाव गंसे नं AMA7071 ट्राक गारिनिफ्राय गंनै पिस्टल मोन्नो हायो । खौरां मोन्नाय बादिब्ला गंनै पिस्टलखौ ट्राक गारिनि बाक्सु सिङाव दोनखोमादोंमोन । ट्राक गारिआ बरपेटा रोड सिमलागुरिनिफ्राय बाक्सा जिल्ला सालबारि साब - डिभिजनसिम थांगासिनो दंमोन होन्ना मिथिनो मोन्नाय जायो । बरपेटा पुलिसआ ट्राक सालायगिरि गभिन्ड चौदुरि आरो लोगो राजेन्ड्र चौहान बिथांमोनखौ खायो । दासान्दि सोनाय फिन्नाय खालामनो थाखाय पुलिसनि आखायाव दं होन्ना खौरां मोनबावनाय जायो ।

बरपेटा जिल्लायाव गंसे ट्राक गारिनिफ्राय हाथियार मोनदों , सानै हमनो हायो

गुवाहाटी , नवेम्बर 30 : हंग खंग नोगोरमायाव दुखुनांथाव हरखाब जाब्रथायजों दिनै ( सुक्रबार ) सा 5 सुबुंनि जिउ खहा आरो गुबुन सा 32 सुबुंफोरा गोब्राब जखम जायो । खौरां मोन्नाय बादिब्ला , जेब्ला गंसे बास गारिआ पेसेन्जार लानानै बिरखं बाग्रा फारसे थांगासिनो दंमोन बे समावनो गंसे टेक्सिजों हरखाब सोवग्रावलायो आरो सोवग्रावलायनाया एरैबादि गोब्राब जायो जायनि जाहोनाव गारि सिङाव जिरायनाय पेसेन्जारफोरा खिर्किजों बाहेरायाव गारहरजादों । गंनै गारिजों गोब्राब सोवग्रावलायनायनि जाहोनाव , टेक्सिनि उन्निआ गाज्रि रोखोमै बायग्रेबदों आरो गास गारिनि सिगांनि खथाया थरल' थिंग्रि जाजोबदों । थैनाय सुबुंफोरखौ टेक्सि द्रायभार , सानै हौवा आरो सानै हिन्जाव होन्ना मिथिनो मोन्नाय जायो । बास गारिआ दावबायारि एबा Tourist Bus मोन अब्लाबो बिरखं बाग्रायाव खामानि मावग्राफोरखौ रोगादोंमोन । जायगायावनो जिउ गोमानांनायनि जखम जानांनाय सासे लोगोआ फोरमायनाय बादिब्ला बास गारिआ जोबोद गोख्रै खारगासिनो दंमोन जायनि जाहोनाव टेक्सिजों सोवग्रावलायदों । गासै सा 32 सुबुंफोरा गोब्राब जखम जानानै दं होन्नाबो मिथिनो मोनबावनाय जायो ।

हंग खंगआव जाब्रबथायजों सा 5 सुबुंनि जिउ खहा आरो सा 32 जखम

बिश्वनाथ जिला पुलिस आरो रैखाथि बिफाननि साखा - फारायाव मोनसे गिदिर जाफुंसारनाय । जिलानि पुलिस गाहाइ बिबान गिरि ( Superintendent of Police ) राकेश रश्वननि थिननाय बादियै जिलानिनो लेङाइ पुलिस गाहाइ बिबान गिरि ( Deputy Superintendent of Police ) मुजाफ्फर हुसेइननि दैदेननायाव थांनाय सा 15 पुलिसा मोनसे स्रोद सुलुंखौ बिथा खालामनानै सं दाननायाव बुधबार खालि हराव सा 10 जुवा गेलेगिरि ( Gambler ) खौ हमनो हायो । मख'जाथावदि बिसोरनिफ्राइ पुलिस बिफाना 1 लाख रां , गं 144 जुवा खेलायाव बाहाय जानाय टकेन आरो गां 104 बोखांनो हायो । लोगोसे बिसोरनि आन्दोनि फ्राय गंथाम गारि हमनो हायो फारियै AS12 K - 2811 नम्बर गोनां हुन्दाय भार्ना गारि , AS 01ED - 1036 नम्बर गोनां हन्डा सिटि गारि आरो AS 01BQ - 9715 नम्बर गोनां मारुटि सुइफ्ट डिजायार गारिजों गंथाम मटर साइकेल बोखां जायो । मख'जाथावदि बिश्वनाथ जिलानि बेन्दोंङाव थानाय बरकुराआव थानाय रातुल बरानि बथल फेक्टरिनि गंसे खथायाव जुवा गेलेबाय थानाय समावनो खानो हायो । पुलिसनि आखायाव खाजानाय सुबुं फोरा फारियै रातुल बरा , अज्धा गुप्ता , चालाम आलि , मनज साह , भगबन्त बर' , दीपेन बरा ( असम ग्रामीन बिकाश बेंकनि पियन ) , आब्दुल हालिम , कुद्रत आलि , हालिम उद्दीन आरो रचिद आलि होन्ना पुलिसनि सुलुंङाव फोरमाय जादों ।

बिश्वनाथ पुलिस नि आखायाव सा 10 जुवा गेलेगिरिया हमजाबाय

गुवाहाटी , डिसेम्बर 3 : समबाराव अंगहानि आफादनि सोद्रोमाफोरा Pratibandhi Suraksha Sangstha , Assam नि बेनार लानानै गुवाहाटी नोगोरमानि बिखायाव थानाय दिगुली पुक्रिनि साखाथिआव , दानि खुंथायाव थानाय सर्बानन्द सनवाल दैदेन्नाय सरकारनि बेरेखायै गोख्रों धर्ना होदों । बिथांमोनहा " International Day of Disabled Persons " सानखौबो फालिआखै होन्ना खौरां मोन्नाय जायो । अंगहानि सुबुंफोरनि थाखाय हादोरसा सरकारा खोथा होनायबादि खामानिफोरखौ मावफुनो हायाखै होन्ना बिथांमोनहा सरकारनि बेरेखायै गोख्रों धर्ना होयो । मखनो गोनांदि , अंगहानि सुबुंफोरनि थाखाय हादोरनि लेङाइ हादोरगिरि M Venkaiah Naidu बिथांआ आसाम हादोरसायाव Deen Dayal Divyang Sahajya Yojna नि प्रजेकखौ थांनाय 3 डिसेम्बर 2017 माइथायावनो फोसावदोंमोन , नाथाय हादोरसा सरकारा बेफोर खामानिखौ मावफुंनो हायाखै । " Deen Dayal Divyang Sahajya Yojna प्रजेकनि गेजेरजों सासे अंगहानि सुबुंआ 5.000 रां मोन्नांगौमोन , नाथाय जों सासेबो मोनाखै " होन्ना बिथांमोनहा बुङो । " बे खामानिखौ मावफुंनो थाखाय जों सरकानो 1 डिसेम्बरसिम सम होदोंमोन नाथाय सरकारा दासिमबो जोंमोन फिन्नाय हरबावाखै " होन्ना बिथांमोनहा बुंबावो ।

अंगहानि आफादआ नोगोरमायाव सरकारनि बेरेखा धर्ना होदों

नगांव , नवेम्बर 1 : कार्बि आंलं जिल्लानि डगमका बुथायरनाय जाथायजों लोब्बा थानाय आरो हमजानाय सा 47 दायनिगिरिफोरनि बेरेखायै सनिबाराव ( दिनै ) नगांव जिल्ला आरो sessions court नि बिजिरनायनि फिथायखौ मिथिहोगोन । दगमका जाथायाव निलतपल दास आरो अभिजित नात मुंनि लाइमोनखौ मुगैथावै सुबुं लांखारग्रा एबा सखन्ड्रा होन्ना बुथारदोंमोन । सिगां गुवाहाटी गोजौ बिजिरसालिआ बुथारनाय जाथायनि केसखौ कार्बि आंलं जिल्लायाव थानाय Diphu Session Court निफ्राय नगांव Nagaon District Court आव दैथायहरनो बिथोन होनाय बादियै Nagaon District Court आव दैथायहरो । बुथुरनाय जाथायनि 75 सान्नि उनाव गां 844 बिलाइ थानाय केसखौ 1 सेप्तेम्बरखालि बिजिरसालिआव जमा होदोंमोन । गुवाहाटी गोजौ बिजिरसालिआ बे केसखौ लानानै नगांव कोर्डआव बिजिरनो थाखाय बिथोन हरदोंमोन आरो session judge एबा बिजिरगिरिखौ लानो खावलायहरदोंमोन । लोगोसे Additional Session judge आ बे केसखौ लानो मोना होन्नानैबो गोजौ बिजिरसालिआ मिथिहोहरदोंमोन । मखनो गोनांदि , निलतपल दास आरो अभिजित नात बिथांमोनखौ कार्बि आंलं जिल्लानि दगमकायाव थांनाय 8 जुन 2018 नि मोनाब्लिआव बुथारनाय जाथायजों लोब्बा थानाय सा 47 दायनिगिरिफोरनि केसखौ 1 डिसेम्बराव मिथिहोनो थाखाय नगांव कोर्डआव थांनाय 8 डिसेम्बरखालि थांखि लादोंमोन ।

डगमका बुथारनाय केसखौ लानानै दिनै बिजिरसालिआव फिथायखौ मिथिहोगोन

डिब्रुगड़ , डिसेम्बर 5 : डिब्रुगड़ जिल्लानि लहारपटी ओनसोलाव गिख्रंथाव अर खामनानै गासै गं 70 गरिब सुबुंफोरनि ( BPL ) न'फोरा सेव हांगार जायो । खौरां मोन्नाय बादिब्ला अर खामब्लावनाय जाथायजों सासे सुबुंआ मोदोम गंसे ( 80 % ) खामजानानै जखम जायो । जखम जानाय बिथांखौ Assam Medical College and Hospital ( AMCH ) आव फाहामथाय होनो थाखाय थिसनो होन्ना मिथिनो मोन्नाय जायो । फारसेथिं अर खामनायनि गुबै जाहोनखौ मिथिनो मोन्नाय जायाखै । गासै 2 लाखसो धोन सम्पथिफोरा जोबस्रांदों होन्ना मिथिनो मोन्नाय जायो । अर खामनायखौ खोमोरनो थाखाय जिल्लानि अर खोमोरग्राफोरा खौरां मोन्नानै थाबैनो नुजाहैयो आरो 3 घन्टासो खोमोरनो थाखाय जुजिनानै खोमोरनो हायो होन्ना मिथिनो मोनबावनाय जायो । खौरां मोन्नाय बादिब्ला जाथायजों फुगिनांनाय बिथांमोनो जिल्ला खुंथाया जेबो राहा जगायना होआखै नाथाय ओनसोलनि डायमन क्लाबआसो जाग्रा मुवा आरो बायदि बायदि गथायदों होन्ना मिथिनो मोनबावनाय जायो ।

दिब्रुगड़ जिल्लायाव गिख्रंथाव अर खामनानै गं 70 न'फोरा सेव हांगार जायो

बिस्वानात , डिसेम्बर 6 : बिस्वानात जिल्लानि सिङाव थानाय गुप साढारु कछारि लाइन गुदि फरायसालिनि पन्चायत बिसायखथिनि भट सोग्रा बालट बाक्सुखौ भट सोगिरिफोरा रागाजों सावनायनि थाखाय फैगौ 7 डिसेम्बराव गोदानै खुंफुंफिनगोन होन्ना हादोरसा बिसायखथि बिफाना फोसावफिनो । बुधबाराव हादोरसा बिसायखथि बिफान्नि खमिसनार H N Bora बिथांआ मिथिहोयोदि , गुप साढारु कछारि लाइन गुदि फरायसालिनि भट सोग्रा मिरुआव माखासे भट सोगिरिफोरनि मुं आरो भट होनायनि सावगारिफोरा बेले बेजे नुजादोंमोन । खौरां मोन्नाय बादिब्ला बिजेपि दोलोनि बिजाथि पुजा चौरा , जाय बिथांआ आन्चलिक पन्चायत मेम्बाराव मुं थिसनदों आरो कंग्रेज दोलोनि बिजाथि पादमिनि घाटवार , बिथांआबो आन्चलिक मेम्बारनि बिजाथिआव मुं थिसनदों । नाथाय बिथांमोनि मुंआ कुवारि पन्चायत बिजाथिनि नित्या नार्जारि आरो भारती देबि बिथांमोनि मुंजों सोलाइ सोल' जादों । बेफोर जाहोन्नि थाखायनो माखासे ओनसोलनि भट सोगिरिफोरा बालट बाक्सुखौ सावदों आरो गोदानै फैगौ 7 डिसेम्बराव बिसायखथि खुंफुंफिनगोन होन्ना मिथिनो मोन्नाय जायो ।

पन्चायत बिसायखथि : भट सोगिरिफोरा बालट बाक्सुखौ सावनायनि थाखाय गोदानै बिसायखथि खुंफुंगोन

गलाघात , डिसेम्बर 5 : गलाघात जिल्लानि सिङाव थानाय 1 नं हाबियाल गामिनि गनकपुकुरि भट सोग्रा मिरुआव बार्ग BSF जवानखौ आसाम पुलिसआ गुलि गावनानै जखम खालामो । खौरां मोन्नाय बादिब्ला बार्ग BSF जवाना मेलेमनि इसे जेंना दंमोन आरो बिथांआ भट सोग्रा मिरुनिफ्राय भट सोगिरिफोरखौ सिगिनो थाखाय आखायाव गंनै सिखा खुक्रि लादोंमोन , जायनि हेफाजाबाव गासै साब्रैसो साब्रैसो भट सोग्राफोरखौ जखम खालामदोंमोन । बिथांखौ ग्यानेन्ड्र राजखवा होन्नानै सिनायथि मोन्नाय जायो । बिथांआ गोबां भट सोगिरिफोरखौ गिबि भट होनायनि समाव गाग्लोदोंमोन । पुलिस बिफान्नि लोगो SP पार्ट प्रतिम सायकिया बिथांआ बुङोदि , " बार्ग BSF जवान ग्यानेन्ड्र राजखवा बिथांआ जोंनि पुलिसनि हान्जाखौबो सिखा खुक्रिजों गाग्लोबनो नाजादोंमोन , जायनि जाहोनाव पुलिसनि हान्जाया बाराव गुलि गावनो गोनां जादोंमोन नाथाय बिथांनि आयथिंआवसो नाङो " होन्ना बिथांआ बुङो । बिथांखौ उनाव गलाघात स्वाहित कुसल कनवार सुबुं देहा फाहामसालिआव फाहामथाय होनो थाखाय थिसनो होन्ना मिथिनो मोन्नाय जायो ।

पन्चायत बिसायखथि : गलाघात जिल्लायाव बार्ग BSF खौ पुलिसआ गुलि गावदों

गुवाहाटी , डिसेम्बर 6 : आसाम हादोरसानि बार्ग गाहाय मनट्री आरो कंग्रेज दोलोनि गेदेमा दैदेनगिरिआ हादोरसा रां बिफान्नि मनट्री हिमान्ट बिस्व चर्मा बिथांखौ खुगाजों गोख्रोङै गाग्लोबो । बिथांआ बुङोदि , हिमान्ट बिस्व चर्मानि गिबि मनट्री जानायनि सिमां नुनाया सिमाङैनो थागोन । " चर्मा बिथांआनो सासे गुबै राजखान्थिगिरि जाय बिथांआ आसाम हादोरसानि राजखान्थि आबहावाखौ गुबुंले खालामदों " होन्ना गगय बिथांआ बुबावो । बिथांआ बुंबावोदि , दासान्दि बिजेपि दोलोनि गोजौ थाखोनि दैदेनगिरिफोरनि गेजेराव गोसोआव बेले बेजे सोमजिहोयो , जों हिमान्ट बिस्व चर्माखौसो जौसिन मासिआव दं बादि नुनो मोन्नाय जायो , बिजेपि दोलोआ गोबां पलिचि एबा मावफारिया लानायनि बाथ्रा सावरायो नाथाय बिथांआ हादोरसायाव सासे नं 1 रां जाख्लग्रा दैदेनगिरिसो " ।

हिमान्ट बिस्व चर्मानि गिबि मनट्री जानो सिमां नुनाया सिमाङैनो थागोन : टरुन गगय

बंगाइगांव , डिसेम्बर 4 : बंगाइगाव जिल्लानि मानिकपुर ओनसोलाव थानाय पाटिलादहा टिनिआलिआव सिक्लाफोर कलेजआव थांबाय थानाय समाव कलेजनि सिख्लाफोरनि सिगांआव सासे मानसिया बान्जायै राव बुंनायनि दायाव बुग्लिनानै मोदोमखौ गोजा गोथां खलामदों । टेम्पु द्रायभारखौ सायदुल इस्लाम आरो सिख्ला जंखायग्राखौ आब्बास आलि होन्नानै सिनायथि मोनो । सिख्लाफोरा मानिकपुर आन्चलिक कलेजनि फरायसुलिफोर । जेब्ला सिख्लाफोरा सायदुल इस्लामनि टेमपुजों कलेजआव थांगासिनो दंमोन बे समावनो आब्बास आलिआ सिख्लाफोरनि सिगांआव बान्जायै रावजों जंखायदोंमोन होन्ना मिथिनो मोन्नाय जायो । जेब्ला सायदुलआ गावनि टेम्पुखौ लाखिनानै सिख्ला जंखांयग्रानि बेरेखा बायदि बायदि बुङो अब्ला आब्बाय आलिआ बिथांखौ गाज्रि रोखोमै बुग्लियो आरो मानिकपुर मडेल देहा फाहामसालिआव थिसनो , नाथाय बिथांखौ मानिकपुर देहा फाहामसालिनिफ्राय बंगाइगांव देहा फाहामसालिसिम दैथायहरनो गोनां जायो होन्ना मिथिनाय जायो । ओनसोलनि सुबुंफोरा आब्बास आलिखौ खायो आरो पुलिसनो गथायनानै होयो । बिथांनि बेरेखायै साब्रै कलेजनि सिख्लाफोरा पुलिस थानायाव गांब्रै FIR थिसनो । साइदुल इस्लामनि नखर आरो मटर श्रामिक एशचियेशननि बेरेखायैबो FIR थिसनदों होन्ना मिथिनो मोनबावनाय जायो ।

कलेजनि सिख्ला जंखायनायनि दायाव सासे मानसिखौ बुख्रुबदों

क'कराझार , डिसेम्बर 6 : मोनसे हारिनि संबिजिरनि मोन्थायखौ बेरेखा खालामनो थाखाय दुलाराय कछ - राजबंसि फरायसा आफाद ( आक्रासु ) , दुलाराय बड'लैन्ड माइनरिटि फरायसा आफाद , दुलाराय सान्टालि फरायसा आफाद , दुलाराय कलिता फरायसा आफाद , आरो बिटिची नात ज्यगि फरायसा आफादफोरा दिनै क'कराझार जिल्लानि सिङाव थानाय दिमोलगांव आव बिटिचाखौ दाफामफिन्नानै इउनियन टेरिटरियेल काउनसिल दाफुंनायनि बाथ्राखौ लानानै बेरेखा खालामनो मोनसे जुथायै जथुमा खुंफुङो । बिथांमोनहा फैगौ 10 डिसेम्बरखालि क'कराझाराव धर्ना होनो थाखायबो मेलनि गेजेरजों मावथांखि लायो । आक्रासुनि गाहाय नेहाथारि गकुल बर्मन बिथांआ खौरांगिरिफोरनि सिगांआव बुङोदि , " आक्रासु आरो गुबुन गुबुन आफादफोरा बिटिचीखौ दाफामफिन्नानै फोजौनानै इउनियन टेरिटरियेल काउनचिल ( UTC ) दाफुंनो नागिरनायखौ बेरेखा खालामदों " । थांनाय 19 नवेम्बराव मिरु सरकारनि नखर मनट्री राजनात सिंहनि दैदेन्नायाव भारत सरकार , आसाम सरकार आरो बर' दैदेनगिरिफोरजों गोदान दिल्लीआव थाम खनायारि सावरायदोंमोन आरो माखासे मेडियाफोरनिफ्राय इउनियन टेरिटरियेल दाफुंनायनि बाथ्राखौ सावरायनाय जादोंमोन होन्ना मिथिनो मोन्नाय जादों । बिथांआ बुबावोदि , आसाम सरकारनि नखर बिफान्नि नेहाथारि आरो आयेन आब्रुथिनि हागाय पल्लब बाटाचार्य बिथांआ 17 नवेम्बरखालि मिथिहोफिनदोंमोनदि , बेफोरबादि UTC नि सोमोन्दै जेबो रायज्लायनाय जायाखै , बिथांआ बुङो , आक्रासु आरो गुबुन गुबुन आफादफोरा पल्लब बाटाचार्य बिथांनिफ्राय फिन्नाय लुबैदोंदि थारैनो UTC नि सोमोन्दै सावरायमारदों ना नंखायै आसामनि दुंहाव थासारिखौ गोजोन लाखिनो थाखायसो खौरां फोसावफिनदों नाथाय बिथांआ सावरायखांनायनि उनाव सिरि थादों जायनि थाखाय बेरेखा दोलोफोरनि गोसोआव गुलाय गुजाय सोमजिदों होन्ना बिथांआ बुङो । बर्मन बिथांआ बुबावो , आक्रासु आरो मोन 5 गुबुन गुबुन आफादफोराबो बर'फोरनो इउनियन टेरिटरियल दाफुंना होनो नागिरनायखौ बेरेखा खालामबाय थागोन आरो 10 डिसेम्बराव बिटिची सेक्रेटारियेटनिफ्राय डिचि ऑफिससिम धर्ना होनानै हान्जा सुरगोन । बिथांआ बुङो , धर्ना होनाय हाबाफारिआव बिटिची एकर्डखौ नायबिजिरफिन्नो थाखाय हादोरनि गाहाय मनट्री आरो नखर मनट्री बिथांमोन गोसोखां बिलाइ गथायगोन , बेजों लोगोसे फैगौ 14 डिसेम्बराव बिटिचीनि मोनफ्रोमबो जिल्लानि गाहाय मावखुलिआव 3 धन्टा धर्ना होगोन , आरो जुदि सरकारा गनायनानै लाया अब्ला 21 डिसेम्बराव राज भबनाव गाग्लोबगोन होन्ना बिथांआ बुङो । बिथांआ बुंबावोदि , बिटिची खुंथायनि गाहाय हाग्रामा महिलारि बिथांआ बुंदोंमोन , राजबंसि आरो गुबुन हारिफोरनि ST दाबिजों जेबो जेंना गैया , नाथाय बिथांआ दिनैसिम बैफोर हारिनि थाखाय भारत सरकारजों सावरायाखै । सरकारि साख्रि आरो राजखान्थि मोन्थायानोजा जेबो समानै मोन्नायखौ मोनाखै होन्ना बिथांआ बुङो । ABMSU नि लेङाइ नेहाथारि आलि आजम बिथांआ बुङोदि , बिटिची खुंथायनि गादबनानै दोन्नाय मावथांफोरनि बेरेखायै खौसेयै नांनो थाखाय मोन 5 आफादफोरा ज'जाबाय । बिथांआ रानिबो हारिनि बेरेखा नङा नाथाय समान मोन्थायनि थाखाय होन्ना बिथांआ बुंबावो ।

आक्रासु , एबिएमसु , नात ज्यगि , आसा आरो कलिताफोरा बर'फोरनि संबिजिर मोन्थायखौ बेरेखा खालामदों

गुवाहाटी , डिसेम्बर 7 : दिनै गुवाहाटी नोगोरमानि आदाबारिनिफ्राय जालुकबारि थांनाय नं AS 01GC 6988 नोगोरमा बासनिफ्राय ( City Bus ) 40 बोसोरसो जानाय सासे आयजोआ गोग्लैनानै जिउ खहा जायो । गोग्लैनाय आयजोखौ नलबारि जिल्लानि गग्रापारानि थागिरि रहिमा काटुन होन्ना सिनायथि मोन्नाय जायो । खौरां मोन्नाय बादिब्ला बिथांजों थाफानाय फिसाज्लाया बासनिफ्राय ओंखारनो थिनदोंमोन । नाथाय ओंखारस्लाबैआवनो बास गारिखौ सालायनानै होनायाव खरआव गाज्रि रोखोमै जखम जायो । बिथांखौ थाबैनो गुवाहाटी मेडिकेल मुलुग सोलोंसालि आरो देहा फाहामसालिआव थिसनदोंमोनब्लाबो देहा फाहामगिरिआ बिथांनि जिउखौ लाखिनो हायासै । दासान्दि गुवाहाटी जालुकबारि पुलिसआ बासखौ हमबाय आरो जाथायखौ नायबिजिरगासिनो दं होन्ना पुलिस बिफान्नि IC बिस्वजित देखा बिथांआ जोंनिसिम फोरमायहरो ।

गुवाहाटी नोगोरमानि बासनिफ्राय गोग्लैनानै सासे आयजोनि जिउ खहा

गुवाहाटी , डिसेम्बर 8 : आसाम हादोरसानि रां बिफान्नि मनट्री आरो नर्ट इस्ट डेमक्रेटिक एलाइन्स ( NEDA ) नि गाहाय कनभेनर हिमान्ट बिस्व चर्मा बिथांआ बुङोदि , जुदि टरुन गगय बिथांआ आसाम हादोरसायाव 5 बोसोर गोलाव सम गिबि मनट्री जानानै थाबावनायमोनब्ला कंग्रेज दोलोनि सिनायथि एबा सावगारिआ लुंगि आव सोलयलांसिगौमोन । खौरांगिरिफोरनि सिगांआव कंग्रेज राजखान्थि दोलोखौ नोजोर होनानै बिथांआ बुङोदि , कंग्रेज दोलोआ # घुटी आरो # लुंगिखौ लानानैल' राजखान्थि गेलेबोदों । चर्मा बिथांआ बुङोदि , " बिजेपि राजखान्थि दोलोनि गुबै थांखिआ जादों जौगाखां लाबोनाय , भारतीय जनता पार्टीआ पन्चायत बिसायखथिआव बांसिन मासि आवग्रिनो हानानै देरहासारगोन " होन्ना बिथांआ बुंबावो । " बयबो मिथिगौ दासान्थि गान्डा गावथारनाय जाथायखौ खोनानो मानला नाथाय कंग्रेज खुंथायाव थानाय समाव गान्डा गावथारनाय जाथायखौ सानफ्रोमबो खोनानो मोनो मोन " होन्ना बिथांआ बुंदेरो ।

टरुन गगयआ गिबि मनट्री जानानै थानायमोनब्ला कंग्रेज दोलोनि सावगारिआ लुंगि जागौमोन : हिमान्ट बिस्व चर्मा

गुवाहाटी , फेब्रुवारि 21 : आसामनि गिबि मंत्री सर्बानन्द सनवाल बिथांनि बिथोन बादियै बिथांनि मेडिया बोसोनगिरि रिसिकेस गौस्वामि बिथांजों लोगोसे हादोरसा दै ( PHE ) बिफान्नि मंत्री रिहन दैमारि आरो तामुवपुर बियाबनि एमएलए इमानुयेल मुछाहारि बिथांमोनहा 14 फेब्रुवारि 2019 आव जम्मु आरो काश्मीरनि पुलवामा जिल्लायाव इस्लामिक उदखारि हान्जानि गाग्लोबनायाव आसामनि बाक्सा जिल्ला तुमुलपुर ओनसोलनि मुंख्लं जालांनाय गेदेमा मनेस्वर बसुमथारि बिथांनि न ' आव थांनानै 20 लाख रांनि अनसुंथायखौ दिनै ( 21 फेब्रुवारि 2019 ) आसाम सरकारनि जानानै गथायबाय । मखनो गोनांदि , आसामनि गिबि मंत्री सर्बानन्द सनवाल बिथांआ थांनाय 14 फेब्रुवारि 2019 अक्ट आव आसामनि मुंख्लं बसुमथारि बिथांनो 20 लाख रांनि अनसुंथाय होगोन होन्ना फोसावदोंमोन । गिबि मंत्रीआ गावनि फोसावनाय लेखा ब्रिहस्पथिबाराव रांनि गामिनि रोज्यो राजा आरो फिसाजो , फिसाज्लानि सिगांआव मनेस्वर बसुमथारि बिथांनि बिसिनो अनसुंथायखौ गथायबाय ।

मुंख्लं मनेस्वर बसुमथारि बिथांनि नखरनो 20 लाख रांखौ गथायबाय

भारतनि गिबि मेगन नोजोरजों हेंथागोनां आयजो खुंथायारि मावबिबानगोरा प्रान्जल पाटिला समबार खालि केरेला राज्योनि थिरुबनथिपुरमनि लोगो रां बुथुमगिरि बिबान आजावबाय । मख'जाथावदि 2016 माइथायाव खुंफुं जालांनाय गिबि खेबनि थाखाय सिभिल सार्भिस आन्जादाव 733 थि मासियाव नुजाथिदोंमोन । आरो बयखौबो सोमोनांथावना 2017 माइथायनि गोजौ थाखोनि सुबुं मावमिन आन्जादाव 124 थि मासि आवग्रिनो हादोंमोन । जिउआव जेब्लानो माबा थांखि एबा सिमां गोसो गोर्बोजों आजावनानै लायो अब्ला मोनफ्रोमबो सिमांआ मोगथां महराव जाफुंसार जायो । बे खोथाया फिन फोरमान जाबाय महाराष्ट्र राज्योआव । जिउनि द' बोसोर बैसोयावनो गावनि मेगननि नोजोर खोमालांदोंमोन । जों माब्लाबाबो मेंगाबनो नाङा , हगारना खारखोमानो नाङा । जायखौ खस्थ सहायनानै खालामनोब्ला सुबुंनि जाफुंसार जानाया रोखा बेयो फिन मोगथाङाव रिफिखांबाय । आं दिनै सोरखारि मावख'नि बिबान बानस'नाय ( Taking Charge ) आव जोबोद गोजोन्नाय मोनदों । बिथांआ बुंबावो दि जेब्ला आं गिबि गिबियै जिला खुंथायनि महकुमा खोन्दोनि मावख'वारि खामानि मावलांनो जागायजेनदोंमोन अब्ला आंहा मोनबो गियान ( Idea ) गैयामोन । आरोबाव सिगांथिजाय खामानिफोरखौ आवगाय लांनो आरो मा मा खामानि मावलांनांगोन होन्ना मिथियाखै मोननोमोन । बै समावनो आंखौ खामानि मावलांनायाव मावख'नि बिबानारिफोर ( Official Staff ) आरो थिरुबनथिपुरम नि राज्यो राजा ( People of Thiruvanthapuram ) या आंखौ गोसो बोलो थाजिम लाखिनायाव आरो दावखोलांनायाव मदद आरो हेफाजाब ( Support and Cooperation ) होदोंमोन । रायखांनो गोनां दि मेगनजों नुनायाव हेंथागोनां ( Visually Handicapped ) प्रान्जल पाटिल मुंनि मावख'गिरि सिख्लाया St . Xavier's फरायसालिमा निफ्राय राजखान्थि बिगियान आयदा ( Political Science ) आव ग्रेजुवेट डिग्रि ( Graduation Degree ) उथ्रिसारनो हायो आरो दिल्लीनि जवाहरलाल नेहरु मुलुगसोलोंसालि ( JNU ) हादोरनां गेजेरारि सोमोन्दो आयदा ( International Relations ) आयदायाव मास्टार डिग्रि उथ्रिखांङो । बिथांआ मेगनजों नुयिनि थाखाय कमला मेहता दादर स्कुलाव फरायदोंमोन । दासिमाव प्रान्जल पाटिल बिथाङा एरनाकुलामनि लोगो बुथुमगिरि ( Assistant Collector ) साख्रि गावनि फोरोंथाइ लानाय समावनो मोनहैयो । आगोलनि जिला बुथुमगिरि आरो समाज न्याय बिफाननि नेहाथारि IAS मावख'गोरा बिजु प्रभाकर बिथांआबो हामब्लायथि हरनो पाटिलनि न'आव सोहैयो ।

मेगन नोजोरजों नुयि आयजो प्रान्जल पाटिला थिरुबनथिपुरमनि लोगो रां बुथुमगिरिनि बिबान लाबाय

क'कराझार , डिसेम्बर 10 : सिरियै खौरां मोन्नानै क'कराझार जिल्ला पुलिसआ पातगांव आव थानाय 210 बेटेलियन कब्राखौ लानानै रिपु होबथानाय हाग्रामानि नं 6 आरो 7 लामाजों संनानै दिनै फुंनि 5.45 am रिंगासोआव सनदेह' गोनां सानै नेशनेल डेम'क्रेटिक फ्रन्ट अव बर'लैन्ड थिउरिया हान्जानि सोद्रोमाखौ हमनो हायो । पुलिस बिफान्निफ्राय खौरां मोन्नाय बादिब्ला हमजानाय बिथांमोनखौ सोंनाय फिन्नायाव क'कराझार जिल्लानि सेरफांगुरि पुलिस थानानि बेन्दोंआव थानाय हाजारकिया गामिनि थागिरि स्रि बिरहां अवारिनि फिसाज्ला रबिन अवारि ( 24 ) @ रौ रौ होन्नानै सिनायथि मोनो आरो गुबुन सासेखौ सिरां जिल्लानि सिदलि पुलिस थानानि बेन्दोंआव थानाय गार्लाबारि गामिनि थागिरि स्रि जना नार्जारिनि फिसाजो रिसिमा नार्जारि ( 18 ) @ एन . रुजु होन्ना मिथिनो मोन्नाय जायो । हमजानाय बिथांमोनिफ्राय थर 2 आखायजों खुबैग्रा ग्रेनेद बमा ( थरसे सिन हादोराव बानायनाय आरो थरसेआ नं 36 ) , गासै 1450 केस रां आरो जलंगाबो मोन्नाय जादों । बिथांमोनखौ सेरफांगुरि पुलिस थानायाव नं 60.2018 आव केस थिसनो । खौरां मोन्नाय बादिब्ला बिथांमोनहा NDFB ( S ) बिग्रायारि हान्जानि 42 थि थाखोनि आरो क'कराझार जिल्लायाव रां दाबिनाय , उटकारि हान्जायाव गोदानै मुं थिसनहोनाय , आरो गुबुन गुबुन समाज बेरेखा हाबा मावनायफोराव लोब्बा दंमोन होन्ना क'कराझार जिल्ला पुलिसआ फोरमायहरो ।

क'कराझार जिल्लायाव सानै NDFB ( S ) नि सोद्रोमा हमदों

आइजल / गुवाहाटी , डिसेम्बर 11 : भारत हादोरनि मोन 5 हादोरसाफोर फारियै - तेलेंगाना , छतिशगड़ , मध्यप्रदेस , मिजराम आरो राजस्तानआव एसेमब्लि जेनेरेल बिसायखथिनि भट होनायनि जौखोन्दो सान्नाया सोलिफुगासिनो दं । बेनिनो मिजराम हादोरसानि सोलिफुगासिनो थानायखौ गाहायाव फोसावना होनाय जाबाय । मिजराम नेशनेल फ्रन्ट ( MNF ) = 24 इन्डियान नेशनेल कंग्रेज ( INC ) = 8 जराम पिपल्स मभमेन्ट ( ZPM ) = 3 भारटीय जनता पार्टी ( BJP ) = 1 गुबुन ( Others ) = 0 सारचिवआव लालदुहमा बिथांआ सिगांलांगासिनो दं । भारतिय जनटा पार्टीआ 3075 मासिआव सिगांदों । लालचामलियाना बिथांआ रांगटुवानायाव सिगांदों । बिजेपि दोलोनि बिडि चाकमा बिथांआ 3000 सो भट आव सिगांदों । सान्जा आइजल नं 1 ( Aizawl - 1 ) आव जरामटांगा बिथांआ 1600 भट आव सिगांदों । सान्जा आइजल नं 2 ( Aizawl - 2 ) आव रबार्ट रमावैया बिथांआ 868 भट आव सिगांदों ।

मिजराम बिसायखथिनि फिथाय : सोलिफु रादाब

गुवाहाटी , डिसेम्बर 8 : गोमोथाव जाथाय , आसाम पुलिसनि गुलिजों बजाय होखानानै दोन्नाय गंसे पिस्टला पन्चायत बिसायखथिनि समाव गोमायो । गोमाजानाय पुलिसखौ गुवाहाटी चन्दमारि पुलिस थानानि Sub - Inspector राम रौटिया होन्ना मिथिनो मोन्नाय जायो । खौरां मोन्नाय बादिब्ला बिथांनि 9mm पिस्टलआ थांनाय 6 डिसेम्बरावनो गोमादों , नाथाय बिथांआ गोमानायखौ 6 डिसेम्बरावसो मिथिनो मोनो । बिथांआ पिस्टल गोमानायनि सोमोन्दै बिथांनि देरसिन ऑफिसारनो मिथिहोदों होन्ना खौरां मोनबावनाय जायो ।

आसाम पुलिस SI नि बजाय होनानै दोन्ना पिस्टला गोमादों

छतिसगड़ / गुवाहाटी , डिसेम्बर 11 : भारतनि मोनबा हादोरसाफोराव फारियै - राजस्तान , मिजराम , मध्य प्रदेस , तेलेंगाना , आरो चत्तिशगड़आव एसेमब्लि बिसायखथिनि भट सान्नाया दिनै ( मंगलबार ) फुंनि 8 रिंगानिफ्राय सोलियो । बिजेपि दैदेन्नाय छतिसगड़ हादोरसायाव , इन्डियान नेशनेल कंग्रेज राजखान्थि दोलोआ सिगांलांगासिनो दं आरो पस्टेल बलट बाक्सुफोरफोखौ सानग्रोनाय जादों । दिनै फुंनि 10 रिगायाव . . . . इन्डियान नेशनेल कंग्रेज ( INC ) = 58 मासि भारतीय' जनटा पार्टी ( BJP ) = 23 मासि बाहुजान समाज पार्टी ( BSP ) = 06 गुबुन ( Others ) = 03 मखनो गोनांदि , छतिसगड़नि बिसायखथिआ थोंजोङै भारतिय जनता पार्टी आरो इन्डियान नेशनेल कंग्रेजनि गेजेराव बादायलायनाय । गुबै गुबै राजखान्थि दोलोफोरा जाबाय फारियै रामेन सिंह दैदेन्नाय बिजेपि , अजित सिंह दैदेन्नाय छतिसगड़ जनता कंग्रेज ( JCC ) , आरो मायावाति दैदेन्नाय बाहुजान समाज पार्टी ( BSP ) । छतिसगड़ हादोरसायाव 2003 माइथायनिफ्रायनो भारतीय जनता पार्टी ( BJP ) दोलोआ खुंथाय गोहोआव थानानै खुंबोगासिनो दं आरो रमेन सिंह बिथांआ गिबि मनट्री जानानै दंमोन । छतिसगड़ हादोरसायाव जेनेरल एसेमब्लि बिसायखथिखौ थांनाय 12 आरो 20 सेप्तेम्बराव खुंफुंदोंमोन आरो गासै 76.35 जौखोन्दो सुबुंफोरा भट होदोंमोन ।

बिजेपि खुंथायनि छतिसगड़ हादोरसायाव कंग्रेज दोलोआ बिजेपिखौ मिनिनो हागौ : सोलिफु रादाब

बाक्सा , डिसेम्बर 10 : दिनै ( सम्बार ) बाक्सा जिल्लानि कुमारिकाथायाव पुलिसआ सासे सावरायगोराजों दैदेनजानाय नेशनेल डेम'क्रेटिक फ्रन्ट अव बड'लैन्ड ( NDFB - S ) बिग्निरायारि हान्जानि सोद्रोमाखौ हाथियारजों लोगोसे हमनो हायो । हमजानाय बिथांखौ काक्रिलास नार्जारि एबा एन . हास्ताय होन्ना मिथिनो मोन्नाय जायो । बिथांजों लोगोसे गंसे 7.6mm पिस्टल आरो गरथाम गोथां गुलिबो मोन्नाय जादों होन्ना खौरां मोनो ।

हाथियारजों लोगोसे सासे NDFB ( S ) नि सोद्रोमाखौ खायो

गुवाहाटी , डिसेम्बर 7 : आसाम हादोरसानि गुबुन गुबुन जिल्लाफोरनि फैगौ 9 अक्टआव खुंफुंजानो गोनां नैथि बिसायखथि आरो 12.13 डिसेम्बराव भट होनायनि जौखोन्दो सान्नाय खामानिफोरखौ नोजोर होनानै गुवाहाटी मुलुग सोलोंसालिनि मास्तार दिग्रि ( PG ) आन्जादनि सम एबा अक्टखौ सोलायफिनबाय । सोलोंसालिमानि आन्जाद बिबानगिरि ( Controller of Examination ) आ फोसाव बिलाइनि गेजेरजों आन्जादनि अक्टखौ गाव गावनि बिफानाव मिथिहोगोन होन्ना फोरमायो । मखनो गोनांदि , सिगां माखासे बिफान्नि गुबुन गुबुन आयदाफोरनि आन्जादखौ 8 अक्टनिफ्राय 15 अक्टसिम जागोन होन्ना फोसावदोंमोन । खौरां मोन्नाय बादिब्ला मुलुग सोलोंसालिनि माखासे फरायसाफोरनि गोसोआव सोंथि बेरखांदोंदि , मुलुग सोलोंसालिनि बिबानगिरिफोरा मानो 1 थि पन्चायत बिसायखथिनि सिगां आन्जादनि अक्टखौ फावसायाखैमोन ।

गुवाहाटी मुलुग सोलोंसालिनि PG आन्जादनि अक्टखौ फावसायबाय

आइजल / गुवाहाटी , डिसेम्बर 11 : भारटीय' जनता पार्टी ( बिजेपि ) राजखान्थि दोलोनि बिजाथि ड : बुद्य धन चाकमा बिथांआ मिजराम हादोरसानि टैचांग बियाबआव INC नि कालि कुमार टंगचनग्या आरो MNF दोलोनि रासिक महान चाकमा बिथांमोनखौ पेजेन्नानै देरहानो हायो । हादोरसायाव गिबिसिन देरहाजेन्नाखौ मिथिनो मोन्नानै बिजेपि राजखान्थि दोलोनि मावथि सोद्रोमाफोरा रांजाखांनाय मोन्नानै जायगा लायै जायगा मोसानायखौ नुनो मोन्नाय जायो ।

बिजेपि दोलोआ एकाउन्ट कुलिबाय , टैचांग बियाबआव देरहायो

मध्य प्रदेस / गुवाहाटी , डिसेम्बर 11 : मध्य प्रदेस हादोरसायाव 15 बोसोर सिगांनिफ्रायनो हादोरसा खुंथायाव थाबोनाय भारतीय' जनता पार्टीनि गोहोआ जोबजिआव फैबाय । 2018 माइथायनि एसेमब्लि बिसायखथिआव मोन्नाबो दोलोआ देरहानो थाखाय गोख्रोङै नाजादों । बेनिनो फिथायखौ दिहुन्नो थाखाय भट होनायनि जौखोन्दोखौ सान्नाय हाबाफारिआ दिनै ( मंगलबार ) फुंनि 8 रिंगानिफ्राय जागायो । फुंनि 11 रिंगायाव सान्नानै मिथिनो मोन्नाय जायोदि - इन्डीयान नेशनेल कंग्रेज ( Congress ) = 116 भारटीय जनता पार्टी ( BJP ) = 102 बहुजान समाज पार्टी ( BSP ) = 06 गुबुन ( Others ) = 06 मखनो गोनांदि , बिजेपि राजखान्थि दोलोआ 15 बोसोर सिगांनिफ्रायनो हादोरसानि खुंथाय गोहोआव दंमोन ।

मध्य प्रदेस हादोरसायाव 15 बोसोर खुंथायाव थानाय बिजेपि सरकारा जोबनायाव फैबाय : सोलिफु रादाब

आइजल / गुवाहाटी , डिसेम्बर 11 : मिजराम हादोरसानि गुबै राजखान्थि दोलो , मिराम नेशनेल प्रन्ट ( MNF ) आ देरहासारनानै मुं दाफुंनो हासिगै । खौरां मोन्नाय बादिब्ला MNF दोलोआ टावै आरो ह्रांथुर्ज बियाबआव मासि आवग्रिनो हाबाय होन्ना मिथिनो मोनो । MNF राजखान्थि दोलोनि टावै आरो ह्रांथुर्ज बियाबफोराव देरहासारनाय बिजाथिफोरा जाबाय फारियै - आर . लालझिरलियाना आरो लालचामलियाना होन्ना मिथिनो मोन्नाय जायो । फारसेथिं दानि खुंथायाव थानाय हादोरसानि गिबि मनट्री लाल टानहावाला बिथांआ गावनि बियाबआव जेन्नो गोनां जाबाय आरो MNF नि बिजाथिआ मासिखौ आग्रिनो हाबाय होन्ना खौरां मोन्नाय जायो ।

मिजराम नेशनेल प्रन्टआ मोन्नै मासि आवग्रिनो हायो , गिबि मनट्री लाल टानहावाला बिथांआ जेनबाय

गुवाहाटी , डिसेम्बर 13 : पन्चायत बिसायखथिनि सोलिफुबाय थानाय भट सान्नायनि फिथायखौ गाहायाव होनाय जाबाय । सम 1.35 pm आन्चलिक परिसद ( Anchalik Parishad ) बिजेपि ( BJP ) = 672 कंग्रेस ( Congress ) = 387 एजिपि ( AGP ) = 100 एआइइउडिएफ ( AIUDF ) = 42 गुबुन ( Others ) = 67 गाव पन्चायतनि मेम्बार ( GP member ) बिजेपि ( BJP ) = 3201 एजिपि ( AGP ) = 453 कंग्रेस ( Congress ) = 2146 एआइइउडिएफ ( AIUDF ) = 234 गुबुन ( Others ) = 899 गाव पन्चायत आफादगिरि ( GP President ) बिजेपि ( BJP ) = 713 एजिपि ) AGP = 73 कंग्रेस ( Congress ) = 389 एआइइउडिएफ ( AIUDF ) = 45 गुबुन ( Others ) = 101 जिल्ला परिशद ( Zila Parishad ) बिजेपि ( BJP ) = 150 एजिपि ( AGP ) = 16 कंग्रेस ( Congress ) = 65 एआइइउडिएफ ( AIUDF ) = 23 गुबुन ( Others ) = 05

पन्चायत बिसायखथिनि फिथाय : सोलिफु रादाब

कक्राझारः समाजाव निसा मुवा बेसाद आरो फेग्रा मुवा नागार नि हेंथायै सांग्रांथि फोसावनाय हाबाफारिआ खुंजादों । गाहायै बे हाबा फारिखौ फरायसा आरो लाइमोनफरनि थाखाय मोनसे लामा फावथिना दिन्थिनायजों फेग्रा मूवाफोरनिफ्राय गोजानाव थानो थाखाय बोसोन होदों लामा फाव दिन्थि हाबाफारिया मोन्थिनो मोननाय बादिब्ला बडलेन्ड फरायसा आफादनि गेजेरजों कक्रझारनि बालाजान तिनआलि बाजाराव दिनै मावफुंजादों । हाबाफारिखौ बडलेन्ड फरायसा आफादनि आफादगिरि देरहासासाद ब्रह्म बिथांआ दैदेनदोंमोन । देरहासासाद ब्रह्म बिथांआ गाहायै बे खामानिखौ जोबोद गोनांथिनि लानानै बेखौनो फोरमायनाजों खावलायो जायनि थाखाय लाइमोनफोर आरो गोबां सुबुंफोरा बेफोर बादि समाजाव नुजानो हमनाय एबा जोनोम लानो हमनाय गाज्रि हुदाफोरखौ गैया खालामनाय हाबाफोराव बाहागो लानांगौ होनना । बेजों लोगोसे जोंनि मेगनजों नुनो मोननाय गाज्रि निसा फेग्रा मुवा बेसाद बाहायनायखौ गैया खालामनाय एबा निसा नागार फोसावनाय हाबाफारिफोराव गोगोमै बाहागो लानांगौ । बेफोर बादि खामानिखौ मावब्लासो फैगोन समफोराव बेफोर गाज्रि हुदाफोरा समाजाव जोबना थांगोन होनना बिथां बडलेन्ड फरायसा आफादनि आफादगिरि देरहासासाद ब्रह्म बिबुंथि लाखिओ ।

कक्राझार जिल्लायाव निसा बेसाद नागारनाय नि सायाव सांग्रांथि फोसावदों

गुवाहाटी , डिसेम्बर 12 : पन्चायत बिसायखथिनि फिथाय , सम 4 . 30 pm आन्चलिक परिसद ( Anchalik Parishad ) भारतिय' जनता पार्टी = 66 इन्डियान नेशनेल कंग्रेज = 35 आसाम गन' परिशद = 10 आल इन्डिया इउनायटेड डेमक्रेटिक फ्रन्ट = 3 गुबुन = 15 गाव पन्चायतनि मेम्बार ( GP member ) भारतिय' जनता पार्टी = 627 आसाम गन' परिशद = 136 इन्डियान नेशनेल कंग्रेज = 82 आल इन्डिया इउनायटेड डेमक्रेटिक फ्रन्ट = 33 गुबुन = 99 गाव पन्चायतनि आफादगिरि ( GP President ) भारतिय' जनता पार्टी = 112 आसाम गन' परिशद = 18 इन्डियान नेशनेल कंग्रेज = 57 आल इन्डिया इउनायटेड डेमक्रेटिक फ्रन्ट = 3 गुबुन = 06 जिल्ला फरिचड ( Zila Parishad ) – सिगांदों ( Lead ) 18.420 भारतिय' जनता पार्टी = 7 आसाम गन' परिशद = 4 इन्डियान नेशनेल कंग्रेज = 8 आल इन्डिया इउनायटेड डेमक्रेटिक फ्रन्ट = 0 गुबुन = 0 रादाबखौ नेथ'

पन्चायत बिसायखथिनि फिथाय : सोलिफु रादाब